title: 2004/508/ES:Odločba upravnega odbora Evropske Agencije za varnost in zdravje pri delu z dne 4. marca 2004 o izvajanju Uredbe (ES) št. 1049/2001 Evropskega parlamenta in Sveta glede dostopa javnosti do dokumentov

text:
               11.6.2004

               SL

               Uradni list Evropske unije

               L 210/1

      ODLOČBA UPRAVNEGA ODBORA EVROPSKE AGENCIJE ZA VARNOST IN ZDRAVJE PRI DELU

   z dne 4. marca 2004
   o izvajanju Uredbe (ES) št. 1049/2001 Evropskega parlamenta in Sveta glede dostopa javnosti do dokumentov
   (2004/508/ES)
   UPRAVNI ODBOR JE
   ob upoštevanju Uredbe Sveta (ES) št. 1654/2003 z dne 18. junija 2003, ki spreminja Uredbo (ES) št. 2062/94 o ustanovitvi Evropske agencije za varnost in zdravje pri delu (1),

         SPREJEL NASLEDNJO UREDBO:
   Člen 1
   Upravičenci do dostopa
   1.   Pravica do dostopa se nanaša na vse dokumente Agencije, to je za dokumente, ki jih je pripravila, prejela in so v njeni lasti.
   2.   Državljani Unije in fizične ter pravne osebe s prebivališčem ali statutarnim sedežem v eni od držav članic lahko uveljavljajo pravico do dostopa do dokumentov Agencije za varnost in zdravje pri delu (v nadaljevanju „Agencija“) na podlagi člena 2(1) Uredbe (ES) št. 1049/2001 skladno s temi podrobnimi pravili.
   3.   Na podlagi člena 2(2) Uredbe (ES) št. 1049/2001 se lahko dostop do dokumentov pod istimi pogoji kot upravičencem omenjenim v členu 2(1) Uredbe (ES) št. 1049/2001 odobri vsem državljanom tretjih držav ali pravnim osebam, ki nimajo prebivališča ali statutarnega sedeža v eni od držav članic.
   Člen 2
   Prošnje za dostop
   1.   Prošnje za dostop do dokumentov Agencije, ki niso javno dostopni, se pošljejo v pisni obliki po elektronski (docrequest@osha.eu.int) ali navadni pošti (European Agency for Safety and Health at Work, Documentation, Gran Vía, 33, E-48009 Bilbao) ali po faksu [(0034) 944794383]. Agencija bo na začetne in potrdilne prošnje odgovorila v roku 15 delovnih dni od datuma vpisa prošnje v register. V primerih, ko gre za zapletene ali obsežne prošnje, se rok lahko podaljša za 15 delovnih dni. Za podaljšanje roka morajo biti podani razlogi, prosilec pa vnaprej obveščen.
   2.   Če prošnja ni dovolj natančna, kot je navedeno v členu 6(2) Uredbe (ES) št. 1049/2001, Agencija prosi prosilca, da navede dodatna pojasnila, s pomočjo katerih lahko ugotovi, za kateri dokument gre. Rok za odgovor začne teči, ko Agencija dobi te podatke.
   3.   Vsaka odločba, tudi če je le delno negativna, navaja razloge za zavrnitev, ki morajo temeljiti na eni od izjem, navedenih v členu 4 Uredbe (ES) št. 1049/2001, ter seznanja prosilca s sredstvi, ki jih ima na voljo.
   Člen 3
   Obravnava začetnih prošenj
   1.   Brez poseganja v člen 8 te odločbe, se prosilcu takoj, ko je njegova prošnja vpisana v register, pošlje potrdilo o prejemu, razen če je odgovor mogoče poslati s povratno pošto.
   Potrdilo o prejemu in odgovor se pošljeta v pisni obliki, kjer je primerno, preko elektronskih sredstev.
   2.   Odgovor na prošnjo prosilcu posreduje vodja zadevne enote.
   3.   Vsak odgovor, tudi če je le delno negativen, seznanja prosilca s pravico, da v roku 15 dni od prejema odgovora vloži pri Agenciji potrdilno prošnjo, v kateri jo prosi, da svoje stališče ponovno preuči.
   4.   Če Agencija ne odgovori v predpisanem roku, ima prosilec pravico do vložitve potrdilne prošnje.
   Člen 4
   Obravnava potrdilnih prošenj
   1.   Odločitve v zvezi z zavrnitvijo potrdilnih prošenj za dostop sprejema direktor Agencije. O vsaki taki odločitvi obvesti upravni odbor Agencije.
   2.   Prosilca se o odločitvi pisno obvesti, kjer je primerno, z elektronskimi sredstvi, hkrati pa se ga seznani s pravico, da prične sodni postopek pri Sodišču prve stopnje ali pošlje pritožbo varuhu človekovih pravic.
   Člen 5
   Posveti
   1.   Če dobi Agencija prošnjo za dostop do dokumenta, ki ga sicer ima, vendar izhaja iz tretje stranke, Agencija preveri, če zanj veljajo izjeme opredeljene v členu 4 Uredbe (ES) št. 1049/2001.
   2.   Če po pregledu Agencija meni, da je treba dostop zavrniti v skladu z eno od izjem navedenih v členu 4 Uredbe (ES) št. 1049/2001, se prosilcu pošlje negativen odgovor brez posveta s tretjo stranko.
   3.   Agencija bo odobrila prošnjo brez posveta s tretjo stranko-avtorjem, kadar:

               (a)

               je bil zahtevan dokument že razkrit s strani avtorja ali z Uredbo (ES) št. 1049/2001 ali s podobnimi določili;

               (b)

               je očitno, da razkritje, ali delno razkritje njegove vsebine, ne bo vplivalo na nobenega od interesov navedenih v členu 4 Uredbe (ES) št. 1049/2001.

         4.   V vseh drugih primerih se posvetuje s tretjo stranko- avtorjem. Agencija se bo posvetovala z izvornim pristojnim organom še posebno, kadar se prošnja tiče dokumenta, ki izhaja iz države članice, če:

               (a)

               je bil dokument posredovan Agenciji pred datumom začetka veljavnosti Uredbe (ES) št. 1049/2001;

               (b)

               je država članica prosila Agencijo, da ne razkrije dokumenta brez njenega poprejšnjega soglasja, v skladu s členom 4(5) Uredbe (ES) št. 1049/2001.

         5.   Tretja stranka, ki je zaprošena za posvetovanje, odgovori v določenem roku, ki ni krajši od petih delovnih dni, vendar mora omogočiti Agenciji, da se drži svojega roka za odgovor. Če v določenem roku tretja stranka ne posreduje odgovora ali če se tretje stranke ne da najti ali ni razpoznavna, se Agencija odloči v skladu s pravili o izjemah iz člena 4 Uredbe (ES) št. 1049/2001, upoštevajoč zakonite interese tretje stranke na podlagi podatkov, ki so ji na voljo.
   6.   Če Agencija namerava razkriti dokument kljub izrecnemu mnenju avtorja, o svoji nameri o razkritju dokumenta po preteku desetih delovnih dni obvesti avtorja in ga opozori na sredstva, ki jih ima na voljo, da nasprotuje razkritju.
   Člen 6
   Uresničevanje pravice do dostopa
   1.   Dokument se pošlje po pošti, faksu ali, kadar je mogoče, po elektronski pošti. Če je dokument obsežen ali neroden za rokovanje, se prosilca povabi, naj si ga ogleda na kraju samem. Tak ogled je brezplačen.
   2.   Če je bil dokument objavljen, se v odgovoru navede podatke o objavi in/ali kraj, kjer je dokument na voljo, ter se, kjer je ustrezno, na spletni strani Agencije www.agency.osha.eu.int navede njegov spletni naslov.
   3.   Če obseg zahtevanega dokumenta presega 20 strani, se lahko prosilcu zaračuna znesek 0,10 EUR na stran in poštne stroške. O stroških za druge medije se odloča v vsakem primeru posebej glede na primer sam, vendar ne presegajo upravičene vsote.
   Člen 7
   Ukrepi, ki olajšujejo dostop do dokumentov
   1.   Da se zagotovi uveljavljanje pravic državljanov iz Uredbe (ES) št. 1049/2001, Agencija zagotovi dostop do registra dokumentov. Register je dostopen v elektronski obliki.
   2.   Register vsebuje naslov dokumenta (v jezikih, v katerih je na voljo) in druge koristne referenčne podatke za prepoznavo dokumenta.
   3.   Stran pomoči (v uradnih jezikih) obvešča javnost, kako dobiti dokument. Če je dokument objavljen, je na voljo povezava do originalnega teksta.
   Člen 8
   Dokumenti, neposredno dostopni javnosti
   1.   Ta člen se nanaša samo na dokumente, pripravljene ali prejete po datumu začetka veljavnosti Uredbe (ES) št. 1049/2001.
   2.   Dokumenti, navedeni v nadaljevanju, so na zahtevo avtomatično na voljo, in sicer, kolikor le mogoče, dostopni neposredno v elektronski obliki:

               (a)

               dokumenti tretjih strank, ki jih je njihov avtor že razkril ali so bili razkriti z njegovim privoljenjem;

               (b)

               dokumenti, razkriti zaradi poprejšnje prošnje.

         Člen 9
   Poročila
   Agencija bo letno, kot del letnega poročila, objavila informacije v zvezi z izvajanjem te odločbe, še posebno statistične podatke o številu prošenj za dostop do dokumentov Agencije, število zavrnitev in razloge zanje, v skladu s členom 17 Uredbe (ES) št. 1049/2001.
   Člen 10
   Začetek veljavnosti
   Ta odločba začne veljati na dan, ko je sprejeta in se objavi v Uradnem listu Evropske unije.

      V Bilbau, 4. marca 2004

         Za upravni odbor
         Christa SCHWENG

         Predsednica

      (1)  UL L 245, 29.9.2003, str. 38.

      (2)  UL L 145, 31.5.2001, str. 43.


title: Sklep št. S10 z dne 19. decembra 2013 o prehodu z uredb (EGS) št. 1408/71 in (EGS) št. 574/72 na uredbi (ES) št. 883/2004 in (ES) št. 987/2009 ter uporabi postopkov za povračilo  Besedilo velja za EGP in za Sporazum ES/Švica

text:
               20.5.2014

               SL

               Uradni list Evropske unije

               C 152/16

         SKLEP št. S10
   z dne 19. decembra 2013
   o prehodu z uredb (EGS) št. 1408/71 in (EGS) št. 574/72 na uredbi (ES) št. 883/2004 in (ES) št. 987/2009 ter uporabi postopkov za povračilo
   (Besedilo velja za EGP in za Sporazum ES/Švica)
   (2014/C 152/03)
   UPRAVNA KOMISIJA ZA KOORDINACIJO SISTEMOV SOCIALNE VARNOSTI JE –
   ob upoštevanju člena 72(a) Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1), v skladu s katerim je Upravna komisija pristojna za obravnavo vseh vprašanj v zvezi z upravljanjem ali razlago, ki izhajajo iz določb Uredbe (ES) št. 883/2004 in Uredbe (ES) št. 987/2009 (2),
   ob upoštevanju členov od 87 do 91 Uredbe (ES) št. 883/2004,
   ob upoštevanju člena 64(7) in členov od 93 do 97 Uredbe (ES) št. 987/2009,
   ob upoštevanju naslednjega:

               (1)

               Uredbi (ES) št. 883/2004 in št. 987/2009, ki sta začeli veljati 1. maja 2010, ter uredbi (EGS) št. 1408/71 in št. 574/72 so bile razveljavljene na isti datum, razen v primerih, ki jih urejata člen 90(1) Uredbe (ES) št. 883/2004 in člen 96(1) Uredbe (ES) št. 987/2009.

               (2)

               Treba je razjasniti določitev države članice, pristojne za izplačilo, in države članice, upravičene do terjatev, za primere, kadar se povračilo stroškov za storitve, zagotovljene ali odobrene v skladu z uredbama (EGS) št. 1408/71 in št. 574/72, ureja po začetku veljavnosti uredb (ES) št. 883/2004 in št. 987/2009, zlasti kadar se pristojnost za kritje stroškov spremeni v okviru novih uredb.

               (3)

               Treba je razjasniti, kateri postopek povračila se uporabi v primerih, kadar so bile storitve zagotovljene v skladu z uredbama (EGS) št. 1408/71 in 574/72, vendar se postopek povračila izvede po datumu začetka veljavnosti uredb (ES) št. 883/2004 in 987/2009.

               (4)

               Odstavek 5 Sklepa št. H1 pojasnjuje status potrdil (e-obrazcev) in evropske kartice zdravstvenega zavarovanja (EKZZ) (vključno z začasnimi nadomestnimi potrdili), izdanih pred datumom začetka veljavnosti uredb (ES) št. 883/2004 in št. 987/2009.

               (5)

               Določbe iz odstavka 4 Sklepa št. S1 in člena 2 Sklepa št. S9 določajo splošna načela glede odgovornosti za stroške storitev, zagotovljenih na podlagi veljavne evropske kartice zdravstvenega zavarovanja (EKZZ), ki jih je treba uporabljati tudi za prehodne primere.

               (6)

               V skladu s členoma 62 in 63 Uredbe (ES) št. 987/2009 zadevne države članice, ki niso navedene v Prilogi 3 k Uredbi (ES) št. 987/2009, povrnejo stroške za storitve, zagotovljene družinskih članom, ki ne prebivajo v isti državi članici kot zavarovana oseba, ter upokojencem in njihovim družinskim članom na podlagi dejanskih izdatkov od 1. maja 2010.

               (7)

               Stroške storitev, zagotovljenih v okviru člena 19(1), člena 20(1), člena 27(1) in člena 27(3) Uredbe (ES) št. 883/2004, krije pristojni nosilec, odgovoren za stroške storitev, zagotovljenih družinskim članom, ki ne prebivajo v isti državi članici kot zavarovana oseba, ter upokojencem in njihovim družinskim članom v njihovi državi članici stalnega prebivališča.

               (8)

               V skladu s členom 64(7) Uredbe (ES) št. 987/2009 lahko države članice, navedene v Prilogi 3, po 1. maju 2010 za pet let nadaljujejo z uporabo členov 94 in 95 Uredbe (EGS) št. 574/72 za izračun pavšalnih zneskov.

               (9)

               Uredba (ES) št. 987/2009 uvaja nove postopke za povračila stroškov zdravstvenih storitev s ciljem pospešitve povračil med državami članicami in preprečitve kopičenja terjatev, ki ostajajo neporavnane daljša časovna obdobja.

               (10)

            Obstaja potreba po preglednosti in smernicah za nosilce v zgoraj navedenih položajih za zagotovitev enotne in usklajene uporabe določb Skupnosti.
         v skladu s pogoji iz člena 71(2) Uredbe (ES) št. 883/2004 –
   SKLENILA:
   I.   Prehodni dogovori za določitev države članice, odgovorne za kritje stroškov načrtovanega zdravljenja in potrebnih storitev v zvezi s spremembo pristojnosti v skladu z Uredbo (ES) št. 883/2004

               1.

               Če je bilo zdravljenje osebi zagotovljeno:

                           —

                           v državah članicah pred 1. majem 2010, se pristojnost za kritje stroškov določi v skladu z določbami Uredbe (EGS) št. 1408/71.

                           —

                           v Švici pred 1. aprilom 2012, se pristojnost za kritje stroškov določi v skladu z določbami Uredbe (EGS) št. 1408/71.

                           —

                           v Islandiji, Lihtenštajnu in Norveški pred 1. junijem 2012, se pristojnost za kritje stroškov se določi v skladu z določbami Uredbe (EGS) št. 1408/71.

               2.

               Stroške za celotno zdravljenje krije nosilec, ki je osebi odobril, da odide v drugo državo članico, da bi prejela zdravljenje, ki ustreza njenemu stanju (načrtovano zdravljenje) v skladu z uredbama (EGS) št. 1408/71 in št. 574/72, če je:

                           —

                           v državah članicah zdravljenje zagotovljeno delno ali v celoti po 30. aprilu 2010;

                           —

                           v Švici: zdravljenje zagotovljeno delno ali v celoti po 31. marcu 2012;

                           —

                           v Islandiji, Lihtenštajnu in Norveški zdravljenje zagotovljeno delno ali v celoti po 31. maju 2012.

               3.

               Če je bilo zdravljenje osebi prvotno zagotovljeno v skladu s členom 22(3)(a) ali členom 31(1)(a) Uredbe (EGS) št. 1408/71, je treba stroške takšnega zdravljenja kriti v skladu z določbami navedenih členov, četudi se je pristojnost za kritje stroškov osebe spremenila v skladu z določbami Uredbe (ES) št. 883/2004. Vendar, če se zdravljenje nadaljuje:

                           —

                           v državah članicah po 31. maju 2010, stroške, nastale po tem datumu, krije pristojni nosilec v skladu z Uredbo (ES) št. 883/2004;

                           —

                           v Švici po 30. aprilu 2012, stroške, nastale po tem datumu, krije pristojni nosilec v skladu z Uredbo (ES) št. 883/2004;

                           —

                           v Islandiji, Lihtenštajnu in Norveški: po 30. juniju 2012, stroške, nastale po tem datumu, krije pristojni nosilec v skladu z Uredbo (ES) št. 883/2004.

               4.

               Če je bilo zdravljenje zagotovljeno v skladu s členom 19(1) ali 27(1) Uredbe (ES) št. 883/2004:

                           —

                           v državah članicah po 30. aprilu 2010 na podlagi veljavne EKZZ, izdane pred 1. majem 2010, zahtevka za povračilo stroškov takšnega zdravljenja ni mogoče zavrniti na podlagi dejstva, da se je pristojnost za zdravstvene stroške osebe spremenila v skladu z določbami Uredbe (ES) št. 883/2004;

                           —

                           v Švici po 31. marcu 2012 na podlagi veljavne EKZZ, izdane pred 1. aprilom 2012, zahtevka za povračilo stroškov takšnega zdravljenja ni mogoče zavrniti na podlagi dejstva, da se je pristojnost za zdravstvene stroške osebe spremenila v skladu z določbami Uredbe (ES) št. 883/2004;

                           —

                           v Islandiji, Lihtenštajnu in Norveški: po 31. maju 2012 na podlagi veljavne EKZZ, izdane pred 1. junijem 2012, zahtevka za povračilo stroškov takšnega zdravljenja ni mogoče zavrniti na podlagi dejstva, da se je pristojnost za zdravstvene stroške osebe spremenila v skladu z določbami Uredbe (ES) št. 883/2004.

         Nosilec, ki mora povrniti stroške storitev, zagotovljenih na podlagi EKZZ, lahko zahteva od nosilca, pri katerem je bila oseba pravilno prijavljena v času prejema storitev, da prvemu nosilcu povrne stroške navedenih storitev ali stvar uredi z zadevno osebo, če ta oseba ni bila upravičena do uporabe EKZZ.
   II.   Postopek za povračilo na podlagi dejanskih stroškov z državami članicami

               1.

               Za zahtevke za povračilo na podlagi dejanskih stroškov, zavedenih pred 1. majem 2010 v obračunih države članice, upravičene do terjatev, veljajo finančne določbe Uredbe (EGS) št. 574/72.
               Ti zahtevki se predložijo organu za zvezo države članice, pristojne za izplačilo, najpozneje 31. decembra 2011.

               2.

               Za vse zahtevke za povračilo na podlagi dejanskih stroškov, zavedenih po 30. aprilu 2010 v obračunih države članice, upravičene do terjatev, veljajo nova postopkovna pravila v skladu z določbami členov od 66 do 68 Uredbe (ES) št. 987/2009.

         III.   Postopek za povračilo na podlagi dejanskih stroškov s Švico

               1.

               Za zahtevke za povračilo na podlagi dejanskih stroškov s Švico, zavedenih v obračunih države, upravičene do terjatev, pred 1. aprilom 2012, veljajo določbe Uredbe (EGS) št. 574/72.

               2.

               Vsi zahtevki za povračilo na podlagi dejanskih stroškov s Švico, zavedenih v obračunih države, upravičene do terjatev, do 31. marca 2012, se organu za zvezo države, pristojne za izplačilo, predložijo najpozneje 31. decembra 2013.

               3.

               Za vse zahtevke za povračilo na podlagi dejanskih stroškov s Švico, zavedenih v obračunih države, upravičene do terjatev, po 31. marcu 2012, veljajo nova postopkovna pravila v skladu z določbami členov od 66 do 68 Uredbe (ES) št. 987/2009.

         IV.   Postopek za povračilo na podlagi dejanskih stroškov z Islandijo, Lihtenštajnom in Norveško

               1.

               Za zahtevke za povračilo na podlagi dejanskih stroškov z Islandijo, Lihtenštajnom in Norveško, zavedenih v obračunih države, upravičene do terjatev, pred 1. junijem 2012, veljajo finančne določbe Uredbe (EGS) št. 574/72.

               2.

               Vsi zahtevki za povračilo na podlagi dejanskih stroškov z Islandijo, Lihtenštajnom in Norveško, zavedenih v obračunih države, upravičene do terjatev, do 31. maja 2012, se organu za zvezo države, pristojne za izplačilo, predložijo najpozneje 31. decembra 2013.

               3.

               Za vse zahtevke za povračilo na podlagi dejanskih stroškov z Islandijo, Lihtenštajnom in Norveško, zavedenih v obračunih države, upravičene do terjatev, po 31. maju 2012, veljajo nova postopkovna pravila v skladu z določbami členov od 66 do 68 Uredbe (ES) št. 987/2009.

         V.   Postopek za povračilo na podlagi pavšalnih zneskov z državami članicami

               1.

               Povprečni stroški do leta 2009 in vključno z njim se predložijo Revizijskemu odboru najpozneje 31. decembra 2011. Povprečni stroški za leto 2010 se predložijo Revizijskemu odboru najpozneje 31. decembra 2012.

               2.

               Vsi zahtevki za povračilo na podlagi pavšalnih zneskov, objavljenih v Uradnem listu Evropske unije pred 1. majem 2010, se predložijo najpozneje 1. maja 2011.

               3.

               Za vse zahtevke za povračilo na podlagi pavšalnih zneskov, objavljenih po 30. aprilu 2010, veljajo nova postopkovna pravila v skladu z določbami členov od 66 do 68 Uredbe (ES) št. 987/2009. Člen 67(2) Uredbe (ES) št. 987/2009 se ne uporablja za sezname za referenčna leta pred začetkom veljavnosti Uredbe (ES) št. 987/2009.

         VI.   Postopek za povračilo na podlagi pavšalnih zneskov s Švico

               1.

               Povprečni stroški s Švico do leta 2011 in vključno z njim se predložijo Revizijskemu odboru najpozneje 31. decembra 2013. Povprečni stroški za leto 2012 se predložijo Revizijskemu odboru najpozneje 31. decembra 2014.

               2.

               Vsi zahtevki za povračilo na podlagi pavšalnih zneskov s Švico, objavljenih v Uradnem listu Evropske unije pred 1. aprilom 2012, se predložijo najpozneje 1. aprila 2013.

               3.

               Za vse zahtevke za povračilo na podlagi pavšalnih zneskov s Švico, objavljenih po 31. marcu 2012, veljajo nova postopkovna pravila v skladu z določbami členov od 66 do 68 Uredbe (ES) št. 987/2009. Člen 67(2) Uredbe (ES) št. 987/2009 se ne uporablja za sezname, ki zadevajo referenčna leta pred začetkom veljavnosti Uredbe (ES) št. 987/2009.

         VII.   Postopek za povračilo na podlagi pavšalnih zneskov z Islandijo, Lihtenštajnom in Norveško

               1.

               Povprečni stroški z Islandijo, Lihtenštajnom in Norveško do leta 2011 in vključno z njim se predložijo Revizijskemu odboru najpozneje 31. decembra 2013. Povprečni stroški za leto 2012 se predložijo Revizijskemu odboru najpozneje 31. decembra 2014.

               2.

               Za vse zahtevke za povračilo na podlagi pavšalnih zneskov z Islandijo, Lihtenštajnom in Norveško na podlagi pavšalnih zneskov, objavljenih v Uradnem listu Evropske unije pred 1. junijem 2012, se predložijo najpozneje 1. junija 2013.

               3.

               Za vse zahtevke za povračilo na podlagi pavšalnih zneskov z Islandijo, Lihtenštajnom in Norveško, objavljenih po 31. maju 2012, veljajo nova postopkovna pravila v skladu z določbami členov od 66 do 68 Uredbe (ES) št. 987/2009. Člen 67(2) Uredbe (ES) št. 987/2009 se ne uporablja za sezname za referenčna leta pred začetkom veljavnosti Uredbe (ES) št. 987/2009.

         VIII.   Nesporne terjatve, predložene na podlagi Uredbe (EGS) št. 574/72

               1.

               Nesporne terjatve z državami članicami se plačajo čim prej, najpozneje v 12 mesecih od datuma začetka veljavnosti Sklepa.

               2.

               Nesporne terjatve s Švico, Islandijo, Lihtenštajnom in Norveško se plačajo čim prej, najpozneje v 24 mesecih od datuma začetka veljavnosti Sklepa.

         IX.   Sporne terjatve, predložene na podlagi Uredbe (EGS) št. 574/72

               1.

               Izpodbijanja zadevnih terjatev z državami članicami je treba organu za zvezo države članice, upravičene do terjatev, predložiti najpozneje v 12 mesecih od datuma začetka veljavnosti Sklepa. Izpodbijanja, prejeta po tem datumu, se lahko zavrnejo.

               2.

               Izpodbijanja zadevnih terjatve s Švico, Islandijo, Lihtenštajnom in Norveško je treba organu za zvezo države članice, upravičene do terjatev, predložiti najpozneje v 24 mesecih od datuma začetka veljavnosti Sklepa. Izpodbijanja, prejeta po tem datumu, se lahko zavrnejo.

               3.

               Odgovore na izpodbijanja z državami članicami je treba organu za zvezo države članice, pristojne za izplačilo, predložiti v 12 mesecih po koncu meseca, v katerem je bilo izpodbijanje prejeto, in najpozneje 24 mesecev po datumu začetka veljavnosti Sklepa. Organ za zvezo države članice, upravičene do terjatev, odgovori in predloži dokaze, zahtevane v izpodbijanju.

               4.

               Odgovore na izpodbijanja s Švico, Islandijo, Lihtenštajnom in Norveško je treba organu za zvezo države, pristojne za izplačilo, predložiti v 12 mesecih po koncu meseca, v katerem je bilo izpodbijanje prejeto, in najpozneje 36 mesecev po datumu začetka veljavnosti Sklepa. Organ za zvezo države, upravičene do terjatev, odgovori in predloži dokaze, zahtevane v izpodbijanju.

               5.

               Sporne terjatve z državami članicami se dokončno poravnajo in plačajo najpozneje v 24 mesecih od dneva začetka veljavnosti Sklepa.

               6.

               Sporne terjatve s Švico, Islandijo, Lihtenštajnom in Norveško se dokončno poravnajo in plačajo najpozneje v 36 mesecih od datuma začetka veljavnosti Sklepa.

               7.

               Če odgovor ne prispe do teh rokov, se izpodbijanje upošteva kot sprejeto. Odgovori, ki jih organ za zvezo države, pristojne za izplačilo, prejme po tem datumu, se lahko zavrnejo.

         X.   Poenostavljeni postopek

               1.

               Terjatve, ki še niso bile poravnane v obdobjih, določenih zgoraj, in glede katerih se nobena od strani ni sklicevala na postopek, kot je določen v členu 67(7) Uredbe (ES) št. 987/2009, v šestih mesecih od končnega roka za plačilo, se štejejo za zastarane.

               2.

               Organi za zvezo države se lahko dvostransko dogovorijo o splošni rešitvi končne poravnave zahtevkov, ne da bi proučili vsak posamezni primer.

         XI.   Končne določbe

               1.

               V prehodnem obdobju so vodilna načela dobro sodelovanje med nosilci, pragmatizem in prožnost.

               2.

               Ta sklep se objavi v Uradnem listu Evropske unije. Uporablja se od dne njegove objave.

               3.

               Ta sklep nadomešča Sklep št. S7 z dne 22. decembra 2009.

            Predsednica Upravne komisije

         Mariana ŽIUKIENĖ

      (1)  UL L 166, 30.4.2004, str. 1.

      (2)  UL L 284, 30.10.2009, str. 1.


title: Sklep Sveta (EU) 2017/1334 z dne 11. julija 2017 o imenovanju člana Odbora regij na predlog Italijanske republike

text:
               18.7.2017

               SL

               Uradni list Evropske unije

               L 185/45

         SKLEP SVETA (EU) 2017/1334
   z dne 11. julija 2017
   o imenovanju člana Odbora regij na predlog Italijanske republike
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga italijanske vlade,
   ob upoštevanju naslednjega:

               (1)

               Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

               (2)

               Zaradi konca mandata Augusta ROLLANDINA se je sprostilo mesto člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2020, se za člana Odbora regij imenuje:

               —

               Pierluigi MARQUIS, Consigliere e Presidente della Regione Autonoma Valle d'Aosta.

         Člen 2
   Ta sklep začne veljati na dan sprejetja.

      V Bruslju, 11. julija 2017

            Za Svet

            Predsednik

         T. TÕNISTE

      (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

      (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

      (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


title: 2006/45/ES: Sklep Komisije z dne  20. decembra 2005  o razveljavitvi Sklepa Komisije 2001/381/ES o sprejetju zaveze, ponujene v zvezi z uvozom določenih aluminijastih folij s poreklom iz Rusije

text:
               31.1.2006

               SL

               Uradni list Evropske unije

               L 26/13

      SKLEP KOMISIJE

   z dne 20. decembra 2005
   o razveljavitvi Sklepa Komisije 2001/381/ES o sprejetju zaveze, ponujene v zvezi z uvozom določenih aluminijastih folij s poreklom iz Rusije
   (2006/45/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“), in zlasti člena 8 Uredbe,
   po posvetovanju s svetovalnim odborom,
   ob upoštevanju naslednjega:
   A.   PREJŠNJI POSTOPEK

               (1)

               Z Uredbo (ES) št. 950/2001 (2) je Svet uvedel dokončno protidampinško dajatev na uvoz določenih aluminijastih folij („AHF“) s poreklom, med drugim, iz Rusije. S Sklepom 2001/381/ES (3) je Komisija sprejela zavezo, ki jo je ponudil ruski proizvajalec izvoznik Joint Stock „United Company Siberian Aluminium“, ki je od takrat spremenil svoje ime (4) v Open Joint Stock Company Rusal Sayanal („Sayanal“).

         B.   RAZVELJAVITEV SKLEPA 2001/381/ES

               (2)

               Na zahtevo družbe Sayanal je Komisija začela (5) z delnim vmesnim pregledom, omejenim na preiskavo dampinga v skladu s členom 11(3) osnovne uredbe.

               (3)

               Ugotovitve pregleda, ki so podrobno navedene v Uredbi Sveta (ES) št. 161/2006 (6), so pokazale, da Sayanal ne izvaža več po dampinških cenah. Tako je bila s prej omenjeno uredbo stopnja protidampinške dajatve, uporabljene za uvoz AHF družbe Sayanal, določena na 0 %.

               (4)

               Glede na zgoraj navedeno je treba Sklep 2001/381/ES, s katerim je Komisija sprejela zavezo družbe Sayanal, razveljaviti –

         SKLENILA:
   Člen 1
   Sklep 2001/381/ES se razveljavi.
   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 20. decembra 2005

            Za Komisijo

         Peter MANDELSON

            Član Komisije

      (1)  UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 461/2004 (UL L 77, 13.3.2004, str. 12).

      (2)  UL L 134, 17.5.2001, str. 1. Uredba, kakor je bila spremenjena z Uredbo (ES) št. 998/2004 (UL L 183, 20.5.2004, str. 4).

      (3)  UL L 134, 17.5.2001, str. 67.

      (4)  Glej obvestilo 2004/C 193/03, UL C 193, 29.7.2004, str. 3.

      (5)  UL C 285, 23.11.2004, str. 3.

      (6)  Glej stran 1 tega Uradnega lista.


title: Sklep Sveta (EU) 2017/900 z dne 22. maja 2017 v zvezi z ustanovitvijo ad hoc delovne skupine za člen 50 PEU, ki ji predseduje generalni sekretariat Sveta

text:
               25.5.2017

               SL

               Uradni list Evropske unije

               L 138/138

         SKLEP SVETA (EU) 2017/900
   z dne 22. maja 2017
   v zvezi z ustanovitvijo ad hoc delovne skupine za člen 50 PEU, ki ji predseduje generalni sekretariat Sveta
   SVET EVROPSKE UNIJE JE –
   ob upoštevanju Pogodbe o Evropski uniji,
   ob upoštevanju Pogodbe o delovanju Evropske unije in zlasti člena 240(3) navedene pogodbe,
   ob upoštevanju Sklepa Evropskega sveta 2009/881/EU z dne 1. decembra 2009 o predsedovanju v Svetu (1) in zlasti člena 4 Sklepa,
   ob upoštevanju naslednjega:

               (1)

               Evropski svet je 29. marca 2017 prejel uradno obvestilo Združenega kraljestva o njegovi nameri, da izstopi iz Evropske unije, s čimer je bil sprožen postopek iz člena 50 Pogodbe o Evropski uniji (PEU).

               (2)

               Evropski svet je 29. aprila 2017 sprejel smernice, kot je določeno v členu 50(2) PEU. Potrdil je zlasti postopkovne ureditve iz Priloge k izjavi 27 voditeljev držav ali vlad ter predsednika Evropskega sveta in predsednika Evropske komisije z dne 15. decembra 2016. V skladu s točko 4 navedene priloge bosta Svet in Odbor stalnih predstavnikov vlad držav članic (Coreper), ki jima bo pomagala posebna delovna skupina s stalnim predsednikom, v obdobjih med zasedanji Evropskega sveta poskrbela, da pogajanja potekajo v skladu s smernicami Evropskega sveta in pogajalskimi smernicami Sveta, ter zagotavljala usmeritve pogajalcu Unije.

               (3)

               Zato bi bilo treba ustanoviti ad hoc delovno skupino za člen 50 PEU (v nadaljnjem besedilu: ad hoc delovna skupina) s stalnim predsednikom.

               (4)

                  Ad hoc delovna skupina bi morala Coreperju in Svetu pomagati pri vseh zadevah v zvezi z izstopom Združenega kraljestva iz Unije. Ad hoc delovna skupina bi morala Coreperju in Svetu zlasti pomagati med pogajanji na podlagi člena 50 PEU v skladu s smernicami Evropskega sveta in pogajalskimi smernicami Sveta. Poleg tega bi lahko zagotavljala pomoč pri zadevah, povezanih s postopkom iz člena 50 PEU, ki niso predmet pogajanj z Združenim kraljestvom.

               (5)

               Ker je postopek iz člena 50 PEU začasen, bi morala ad hoc delovna skupina prenehati obstajati, ko je njena naloga izpolnjena.

               (6)

               Po predložitvi uradnega obvestila v skladu s členom 50 PEU član Evropskega sveta, ki predstavlja državo članico, ki izstopa, v Evropskem svetu in Svetu ne sodeluje niti v razpravah niti pri sprejemanju sklepov v tej zadevi –

         SPREJEL NASLEDNJI SKLEP:
   Člen 1
   Ustanovi se ad hoc delovna skupina za člen 50 PEU.
   Predseduje ji generalni sekretariat Sveta.
   Člen 2

      Ad hoc delovna skupina za člen 50 PEU Coreperju in Svetu pomaga pri vseh zadevah v zvezi z izstopom Združenega kraljestva iz Unije.
   Ko je njena naloga izpolnjena, ad hoc delovna skupina za člen 50 PEU preneha obstajati.
   Člen 3
   Ta sklep začne veljati na dan sprejetja.
   Objavi se v Uradnem listu Evropske unije.

      V Bruslju, 22. maja 2017

            Za Svet

            Predsednik

         L. GRECH

      (1)  UL L 315, 2.12.2009, str. 50.


title: 2006/667/ES,Euratom: Sklep predstavnikov vlad držav članic z dne 20. septembra 2006 o imenovanju sodnika Sodišča prve stopnje Evropskih skupnosti

text:
               5.10.2006

               SL

               Uradni list Evropske unije

               L 274/15

      SKLEP PREDSTAVNIKOV VLAD DRŽAV ČLANIC

   z dne 20. septembra 2006
   o imenovanju sodnika Sodišča prve stopnje Evropskih skupnosti
   (2006/667/ES, Euratom)
   PREDSTAVNIKI VLAD DRŽAV ČLANIC EVROPSKIH SKUPNOSTI SO –
   ob upoštevanju Pogodbe o ustanovitvi Evropske skupnosti in zlasti člena 224 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 140 Pogodbe,
   ob upoštevanju naslednjega:
   Na podlagi členov 5 in 7 ter v povezavi s členom 47 Protokola o Statutu Sodišča je zaradi odstopa ge. Verice TRSTENJAK treba imenovati sodnika Sodišča prve stopnje Evropskih skupnosti za preostanek mandata, torej do 31. avgusta 2007 –
   SKLENILI:
   Člen 1
   Za sodnika Sodišča prve stopnje Evropskih skupnosti je imenovan g. Miro PREK, od dne zaprisege do 31. avgusta 2007.
   Člen 2
   Ta sklep se objavi v Uradnem listu Evropske unije.

      V Bruslju, 20. septembra 2006

            Predsednik

         E. KOSONEN


title: Sklep Komisije z dne 30. julija 1997 o spremembi zneskov iz Uredbe (Euratom, ESPJ, ES) št. 3418/93 o podrobnih pravilih za izvajanje Finančne uredbe

text:
Pomembno pravno obvestilo

|

31997D0594

Uradni list L 239 , 30/08/1997 str. 0054 - 0055

		Sklep Komisijez dne 30. julija 1997o spremembi zneskov iz Uredbe (Euratom, ESPJ, ES) št. 3418/93 o podrobnih pravilih za izvajanje Finančne uredbe(97/594/ESPJ, ES, Euratom)KOMISIJA EVROPSKIH SKUPNOSTI JEob upoštevanju Pogodbe o ustanovitvi Evropske skupnosti,ob upoštevanju Pogodbe o ustanovitvi Evropske skupnosti za atomsko energijo,ob upoštevanju Pogodbe o ustanovitvi Evropske skupnosti za premog in jeklo,ob upoštevanju Uredbe Komisije (Euratom, ESPJ, ES) št. 3418/93 z dne 9. decembra 1993 o podrobnih pravilih za izvajanje nekaterih določb Finančne uredbe z dne 21. decembra 1977 [1], in zlasti člena 145 Uredbe,ker je bil decembra 1992 indeks cen življenjskih potrebščin (EUR 15) 136,77, decembra 1993 141,40, decembra 1994 145,70 in decembra 1995 150,00;ker se v skladu s členom 145 Uredbe (Euratom, ESPJ, ES) št. 3418/93 fiksni zneski iz navedene uredbe prilagodijo z veljavnostjo od 1. januarja 1997,SKLENILA:Člen 1Fiksni zneski iz Uredbe (Euratom, ESPJ, ES) št. 3418/93 se z učinkom od 1. januarja 1997 takole spremenijo:TRILETNA INDEKSACIJA(ECU) || 1. januar 1994 | 1. januar 1997 |člena 81 in 130 | 350 | 400 |člen 109, prva alinea | 900 | 1000 |člen 109, druga alinea | 2400 | 2600 |člen 31, tretja alinea | 3300 | 3600 |člen 132(1)(a) | 7000 | 7700 |člen 106 | 12000 | 13200 |člen 110, druga alinea točke (c) | 30000 | 32900 |člen 107 | 42000 | 46000 |člen 110, druga alinea točke (b) | 90000 | 98700 |člen 108 | 300000 | 329000 |člen 132(1)(b) | 340000 | 372900 |člen 110, druga alinea točke (a) | 420000 | 460600 |LETNA INDEKSACIJA(ECU) || 1. januar 1994 | 1. januar 1997 || |računovodja | člen 31, prva alinea | 120 | 131 |pomočnik računovodje | člen 31, druga alinea | 80 | 87 |upravljalci skladov predplačil | člen 31, tretja alinea | 40 | 44 |Člen 2Ta sklep računovodja Komisije pošlje drugim institucijam in organom Skupnosti.V Bruslju, 30. julija 1997Za KomisijoErkki LiikanenČlan Komisije[1] UL L 315, 16.12.1993, str. 1.--------------------------------------------------


title: Sklep Evropskega parlamenta z dne 5. maja 2010 o razrešnici glede izvrševanja splošnega proračuna Evropske unije za proračunsko leto 2008, Oddelek VI – Evropski ekonomsko-socialni odbor

text:
               25.9.2010

               SL

               Uradni list Evropske unije

               L 252/93

         SKLEP EVROPSKEGA PARLAMENTA
   z dne 5. maja 2010
   o razrešnici glede izvrševanja splošnega proračuna Evropske unije za proračunsko leto 2008, Oddelek VI – Evropski ekonomsko-socialni odbor
   (2010/502/EU)
   EVROPSKI PARLAMENT,
   ob upoštevanju splošnega proračuna Evropske unije za proračunsko leto 2008 (1),
   ob upoštevanju končnih letnih računovodskih izkazov Evropskih skupnosti za proračunsko leto 2008 – zvezek I (C7-0177/2009) (2),
   ob upoštevanju letnega poročila Evropskega ekonomsko-socialnega odbora organu, ki sprejme sklep o razrešnici, o opravljenih notranjih revizijah v letu 2008,
   ob upoštevanju letnega poročila Računskega sodišča o izvrševanju proračuna za proračunsko leto 2008 skupaj z odgovori revidiranih institucij (3),
   ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES (4),
   ob upoštevanju členov 272(10), 274, 275 in 276 Pogodbe ES ter členov 314(10), 317, 318 in 319 Pogodbe o delovanju Evropske unije,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti členov 50, 86, 145, 146 in 147 te uredbe,
   ob upoštevanju člena 77 in Priloge VI Poslovnika
   ob upoštevanju poročila Odbora za proračunski nadzor (A7-0080/2010),

               1.

               podeli razrešnico generalnemu sekretarju Evropskega ekonomsko-socialnega odbora glede izvrševanja splošnega proračuna Evropskega ekonomsko-socialnega odbora za proračunsko leto 2008;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in priloženo resolucijo posreduje Svetu, Komisiji, Sodišču Evropske unije, Računskemu sodišču, Evropskemu varuhu človekovih pravic in Evropskemu nadzorniku za varstvo osebnih podatkov ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL L 71, 14.3.2008.

      (2)  UL C 273, 13.11.2009, str. 1.

      (3)  UL C 269, 10.11.2009, str. 1.

      (4)  UL C 273, 13.11.2009, str. 122.

      (5)  UL L 248, 16.9.2002, str. 1.
    ---documentbreak---

               25.9.2010

               SL

               Uradni list Evropske unije

               L 252/94

         RESOLUCIJA EVROPSKEGA PARLAMENTA
   z dne 5. maja 2010
   s pripombami, ki so sestavni del sklepa o razrešnici glede izvrševanja splošnega proračuna Evropske unije za proračunsko leto 2008, Oddelek VI – Evropski ekonomsko-socialni odbor
   EVROPSKI PARLAMENT,
   ob upoštevanju splošnega proračuna Evropske unije za proračunsko leto 2008 (1),
   ob upoštevanju dokončnih letnih računovodskih izkazov Evropskih skupnosti za proračunsko leto 2008 – zvezek I (C7-0177/2009) (2),
   ob upoštevanju letnega poročila Evropskega ekonomsko-socialnega odbora organu, ki sprejme sklep o razrešnici, o opravljenih notranjih revizijah v letu 2008,
   ob upoštevanju letnega poročila Računskega sodišča o izvrševanju proračuna za proračunsko leto 2008 skupaj z odgovori revidiranih institucij (3),
   ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES (4),
   ob upoštevanju členov 272(10), 274, 275 in 276 Pogodbe ES ter členov 314(10), 317, 318 in 319 Pogodbe o delovanju Evropske unije,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti členov 50, 86, 145, 146 in 147 te uredbe,
   upoštevanju člena 77 in Priloge VI Poslovnika,
   ob upoštevanju poročila Odbora za proračunski nadzor (A7-0080/2010),

               A.

               ker „imajo državljani pravico vedeti, kako se porabijo njihovi davki in kako se uporabljajo pristojnosti, ki so zaupane političnim organom“ (6),

               1.

               ugotavlja, da je imel Evropski ekonomsko-socialni odbor v letu 2008 na voljo skupaj 118 000 000 EUR sredstev za prevzem obveznosti (v letu 2007 116 000 000 EUR), stopnja uporabe pa je bila 95,64 %, približno toliko, kot je znašalo povprečje drugih institucij (95,67 %);

               2.

               opozarja na navedbo iz letnega poročila Računskega sodišča, da po reviziji ni imelo nobene bistvene pripombe v zvezi z Evropskim ekonomsko-socialnim odborom;

               3.

               ugotavlja, da se je število stalnih delovnih mest, dodeljenih Evropskemu ekonomsko-socialnemu odboru, nekoliko povečalo (700 mest v letu 2008, 695 mest v letu 2007) in da so bila skoraj vsa zapolnjena (14 prostih mest v letu 2008 v primerjavi z 8 prostimi mesti v letu 2007); pozdravlja sprejetje in izvajanje srednjeročnega načrta (strategija 2008–2013) za spodbujanje enakih možnosti in raznolikosti v sekretariatu, zlasti uvedbo splošnega gibljivega delovnega časa, pa tudi srednjeročnega načrta za usposabljanje (2008–2010) in razvoj politike mobilnosti uslužbencev ter z veseljem pričakuje poročilo o napredku v kadrovski politiki;

               4.

               opozarja na pripombo Računskega sodišča v Prilogi 11.2 letnega poročila glede drugačnega pristopa Evropskega ekonomsko-socialnega odbora (pa tudi Parlamenta) pri izvajanju določb kadrovskih predpisov v zvezi z multiplikacijskim količnikom; poudarja, da so tako uslužbenci Evropskega ekonomsko-socialnega odbora deležni finančnih prednosti, ki jih druge institucije ne podeljujejo, kar povzroča višje stroške; ponavlja, da bi morale vse institucije določbe kadrovskih predpisov glede multiplikacijskega količnika razlagati in izvajati na enak način; je seznanjen z namero Evropskega ekonomsko-socialnega odbora, da svojo prakso prilagodi pričakovani sodbi Sodišča za uslužbence;

               5.

               pozdravlja izvajanje sporazuma o upravnem sodelovanju med Evropskim ekonomsko-socialnim odborom in Odborom regij za obdobje 2008–2014 ter obe instituciji poziva, naj poročata o napredku pri usklajevanju svojih standardov notranjih kontrol, pa tudi o zadevnih finančnih postopkih v zvezi s skupno službo; je seznanjen z obojestransko zadovoljivo rešitvijo za razporejanje nalog preverjanja v skupni službi na podlagi „izvora“ odgovornega odredbodajalca (iz enega ali drugega odbora);

               6.

               znova opozarja, da ločevanje služb na podlagi sporazuma o upravnem sodelovanju ne bi smelo vplivati na proračun, ter pričakuje vmesni pregled izvajanja sporazuma, ki naj bi bil opravljen leta 2011, in skupno analizo, ki naj bi jo kot del tega pregleda opravila Evropski ekonomsko-socialni odbor in Odbor regij;

               7.

               pozdravlja rezultate ocene malih sporazumov o sodelovanju na področjih, ki jih ločevanje zadeva, ki sta jo skupaj izvedla Evropski ekonomsko-socialni odbor in Odbor regij, zlasti njuno ugotovitev, da je nova upravljavska struktura izboljšala upravno sodelovanje med odboroma, da so ločene službe povečale učinkovitost ob enaki kakovosti in da dodatna proračunska sredstva niso bila potrebna; prav tako je seznanjen z ugotovitvijo, da bi bilo mogoče nekatere praktične vidike sodelovanja v prihodnje izboljšati;

               8.

               pozdravlja prizadevanja Evropskega ekonomsko-socialnega odbora za medinstitucionalno sodelovanje na področju informacijskih sistemov, zlasti pogajanja Evropskega ekonomsko-socialnega odbora in Odbora regij s Komisijo o uporabi kadrovskega sistema Sysper2;

               9.

               je seznanjen z zagotovilom Evropskega ekonomsko-socialnega odbora glede kontrol, zlasti da njegova interna pravila predvidevajo sistematično predhodno preverjanje, ki ga predvsem na najbolj obremenjenih področjih dopolnjujejo naključne naknadne kontrole;

               10.

               pozdravlja uspešno delovanje revizijske komisije Evropskega ekonomsko-socialnega odbora, opravljene revizije in naknadno ukrepanje na osnovi akcijskih načrtov, pa tudi nadaljnji razvoj ključnih kazalnikov dejavnosti in uspešnosti v letu 2008, ki ga je opravil oddelek za notranjo revizijo, ter pripravljenost Evropskega ekonomsko-socialnega odbora, da drugim institucijam pomaga z izkušnjami, pridobljenimi pri oblikovanju omenjenih kazalnikov;

               11.

               ugotavlja, da člani Evropskega ekonomsko-socialnega odbora ne predložijo izjave o svojih finančnih interesih oziroma ne razkrijejo pomembnih informacij o zadevah, kot so poklicne dejavnosti, ki jih je treba prijaviti, in delovna mesta ali dejavnosti, za katere se prejema plačilo; zahteva, da Evropski ekonomsko-socialni odbor nemudoma uvede to obveznost za vse svoje člane;

               12.

               poleg tega poziva, da potni stroški uslužbencev Evropskega ekonomsko-socialnega odbora temeljijo samo na dejanskih stroških prevoza; nadalje predlaga, da so dnevnice enake dnevnicam, ki jih prejemajo poslanci Evropskega parlamenta; poziva generalnega sekretarja Evropskega ekonomsko-socialnega odbora, naj Odboru za proračunski nadzor Evropskega parlamenta pred septembrom 2010 poroča o ustreznih novih notranjih pravilih, ki jih je treba sprejeti;

               13.

               ugotavlja, da je priložnostna skupina predsedstva Evropskega ekonomsko-socialnega odbora, odgovorna za pripravo predloga o reviziji finančnega statuta članov, delo končala in da predlog zdaj obravnavajo ustrezni organi; poziva Evropski ekonomsko-socialni odbor, da poroča o izidu tega procesa;

               14.

               znova ugotavlja, da so pravila glede javnih naročil iz finančne uredbe preveč obremenjujoča za manjše institucije; Komisijo opominja na svojo zahtevo, naj se med pripravami natančno posvetuje z Evropskim ekonomsko-socialnim odborom, preden bo pripravila predloge za spremembe finančne uredbe, pri tem pa v celoti upošteva pripombe Evropskega ekonomsko-socialnega odbora;

               15.

               izraža zadovoljstvo nad kakovostjo letnega poročila o dejavnostih Evropskega ekonomsko-socialnega odbora in pozdravlja vključitev izrecnih nadaljnjih ukrepov na osnovi prejšnjih sklepov Parlamenta o podelitvi razrešnice.

      (1)  UL L 71, 14.3.2008.

      (2)  UL C 273, 13.11.2009, str. 1.

      (3)  UL C 269, 10.11.2009, str. 1.

      (4)  UL C 273, 13.11.2009, str. 122.

      (5)  UL L 248, 16.9.2002, str. 1.

      (6)  Pobuda za preglednost v Evropi.


title: Sklep št. H2 z dne 12. junija 2009 o metodah dela in sestavi Tehnične komisije za obdelavo podatkov Upravne komisije za koordinacijo sistemov socialne varnosti (Besedilo velja za EGP in za sporazum ES/Švica)

text:
               24.4.2010

               SL

               Uradni list Evropske unije

               C 106/17

         SKLEP št. H2
   z dne 12. junija 2009
   o metodah dela in sestavi Tehnične komisije za obdelavo podatkov Upravne komisije za koordinacijo sistemov socialne varnosti
   (Besedilo velja za EGP in za sporazum ES/Švica)
   2010/C 106/06
   UPRAVNA KOMISIJA ZA KOORDINACIJO SISTEMOV SOCIALNE VARNOSTI JE –
   ob upoštevanju člena 72 Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1), v skladu s katerim Upravna komisija spodbuja in razvija sodelovanje med državami članicami s posodobitvijo postopkov za izmenjavo informacij, zlasti s prilagoditvijo pretoka informacij v elektronski obliki med nosilci, ob upoštevanju razvoja obdelave podatkov v posamezni državi članici, sprejme skupna strukturna pravila za službe za obdelavo podatkov, zlasti glede varnosti in uporabe standardov, ter sprejme določbe o delovanju skupnega dela teh služb,
   ob upoštevanju člena 73 Uredbe (ES) št. 883/2004, v skladu s katerim Upravna komisija pripravi in določi način dela in sestavo Tehnične komisije, ki pripravlja poročila in obrazložena mnenja, preden Upravna komisija sprejme odločitve iz člena 72(d) –
   SKLENILA:
   Člen 1
   1.   Upravna komisija ustanovi Tehnično komisijo za obdelavo podatkov, kot je določeno v členu 73(1) Uredbe (ES) št. 883/2004. Imenuje se „Tehnična komisija“.
   2.   Tehnična komisija ima naloge, določene v členu 73(2) Uredbe (ES) št. 883/2004.
   3.   Pristojnosti in pooblastila glede posebnih nalog Tehnične komisije sestavi Upravna komisija, ki lahko te naloge spremeni v skladu z zahtevami.
   Člen 2
   Tehnična komisija svoja poročila in obrazložena mnenja po potrebi sprejme na podlagi tehničnih dokumentov in študij. Od nacionalnih uprav lahko zahteva kakršne koli informacije, ki se ji zdijo pomembne za primerno izpolnjevanje njenih nalog.
   Člen 3
   1.   Tehnično komisijo sestavljata dva člana iz vsake države članice, od katerih je eden imenovan za stalnega člana, drugi pa za njegovega namestnika. Vladni predstavnik države članice v Upravni komisiji posreduje imenovanja iz vsake države članice generalnemu sekretarju Upravne komisije.
   2.   Poročila in obrazložena mnenja se sprejemajo z navadno večino vseh članov Tehnične komisije, pri čemer je vsaka država članica upravičena do enega glasu, ki ga odda stalni član ali njegov namestnik, če je ta odsoten. V poročilih ali obrazloženih mnenjih Tehnične komisije mora biti navedeno, ali so bila sprejeta soglasno ali z navadno večino. V primeru manjšine morajo vsebovati zaključke ali pridržke manjšine.
   3.   Tehnična komisija lahko sklene, da bo poročila in obrazložena mnenja sprejela po pisnem postopku, če je bil tak postopek sprejet na predhodnem sestanku Tehnične komisije.
   V ta namen predsednik pošlje članom Tehnične komisije besedilo, ki naj bi ga sprejeli. Člani imajo možnost, da v dogovorjenem roku, ki je vsaj deset delovnih dni, sporočijo, da predlagano besedilo zavračajo ali da se bodo vzdržali glasovanja. Če v dogovorjenem roku ne odgovorijo, se šteje kot glas za predlagano besedilo.
   Predsednik lahko začne tudi pisni postopek, če na sestanku Tehnične komisije ni bil dosežen predhoden dogovor. V takšnem primeru se kot glasovi za štejejo le pisna soglasja k predlaganemu besedilu, pri čemer je določen rok vsaj 15 delovnih dni.
   Predsednik ob izteku dogovorjenega roka člane obvesti o izidu glasovanja. Kadar sklep dobi zahtevano število glasov, velja, da je bil sprejet zadnji dan roka za pisno glasovanje.
   4.   Če član Tehnične komisije med pisnim postopkom predlaga spremembo besedila, predsednik:

               (a)

               znova začne pisni postopek, tako da članom sporoči predlagane spremembe v skladu s postopkom iz odstavka 3, ali

               (b)

               prekliče pisni postopek in predloži zadevo v obravnavo na naslednjem sestanku,

         odvisno od tega, kateri postopek se predsedniku zdi primernejši v obravnavani zadevi.
   5.   Če član Tehnične komisije pred iztekom roka za pisno glasovanje zahteva, da se predlagano besedilo prouči na sestanku Tehnične komisije, se pisni postopek prekliče.
   Zadeva se prouči na naslednjem sestanku Tehnične komisije.
   6.   Predstavnik Komisije Evropskih skupnosti ali oseba, ki jo Komisija Evropskih skupnosti imenuje, deluje v Tehnični komisiji kot svetovalec.
   Člen 4
   Mesto predsednika Tehnične komisije zasede vsake pol leta stalni član ali drug imenovani uradnik iz države, iz katere prihaja predstavnik v Upravni komisiji, ki ima v istem obdobju mesto predsednika v navedeni komisiji. Predsednik Tehnične komisije poroča o dejavnostih Tehnične komisije, kot to zahteva predsednik Upravne komisije.
   Člen 5
   Tehnična komisija lahko sestavi ad hoc delovne skupine za obravnavanje posebnih vprašanj. Tehnična komisija opiše naloge za takšne delovne skupine, časovni razpored za dokončanje teh nalog in finančne posledice njihovega delovanja v okviru delovnega programa iz člena 7.
   Člen 6
   Sekretariat Upravne komisije pripravi in organizira sestanke Tehnične komisije ter sestavi zapisnike teh sestankov.
   Člen 7
   Tehnična komisija predloži Upravni komisiji v odobritev podrobni delovni program. Tehnična komisija tudi vsako leto poroča Upravni komisiji o svojih dejavnostih in dosežkih v zvezi z delovnim programom in kakršnimi koli predlogi za njegovo spremembo.
   Člen 8
   Vsako predlagano dejavnost Tehnične komisije, katere stroške predvidoma krije Komisija Evropskih skupnosti, odobri predstavnik navedene institucije.
   Člen 9
   Jeziki Tehnične komisije so isti kot uradni jeziki institucij Skupnosti v skladu s členom 290 Pogodbe.
   Člen 10
   Dopolnilna pravila iz priložene priloge veljajo tudi za Tehnično komisijo.
   Člen 11
   Ta sklep se objavi v Uradnem listu Evropske unije. Uporablja se od dneva začetka veljavnosti Uredbe (ES) št. 987/2009 Evropskega parlamenta in Sveta (2).

            Predsednica Upravne komisije

         Gabriela PIKOROVÁ

      (1)  UL L 166, 30.4.2004, str. 1.

      (2)  UL L 284, 30.10.2009, str. 1.

      PRILOGA

         DOPOLNILNA PRAVILA TEHNIČNE KOMISIJE

      1.   Udeležba na sestankih

                  (a)

                  Če se predsednik ne more udeležiti sestanka Tehnične komisije, prevzame funkcijo predsednika njegov namestnik.

                  (b)

                  Na sestankih Tehnične komisije lahko spremlja člane eden ali več dodatnih strokovnjakov, kadar je to potrebno zaradi narave obravnavanih zadev. Posamezna delegacija praviloma ne sme šteti več kot štiri osebe.

                  (c)

                  Predstavnik Komisije Evropskih skupnosti ali član sekretariata ali katera koli druga oseba, ki jo imenuje generalni sekretar Upravne komisije, se udeleži vseh sestankov Tehnične komisije ali njenih ad hoc delovnih skupin. Teh sestankov se lahko udeležijo tudi predstavniki drugih služb Komisije Evropskih skupnosti, kadar je to primerno za obravnavano vprašanje.

            2.   Glasovanje

                  (a)

                  Kadar zaseda mesto predsednika stalni član Tehnične komisije, glasuje namesto njega njegov namestnik.

                  (b)

                  Vsakega člana, ki je pri glasovanju navzoč in se vzdrži glasovanja, predsednik vpraša za razloge, zakaj se je vzdržal.

                  (c)

                  Kadar se glasovanja vzdrži večina navzočih članov, velja, da predlog, o katerem se je glasovalo, ni bil obravnavan.

            3.   Dnevni red

                  (a)

                  Začasni dnevni red vsakega sestanka Tehnične komisije pripravi sekretariat ob posvetovanju s predsednikom Tehnične komisije. Preden sekretariat predlaga vključitev točke na dnevni red, lahko po potrebi zadevne delegacije pozove, da pisno predstavijo svoja stališča o tem vprašanju.

                  (b)

                  Začasni dnevni red načeloma obsega točke, za katere je sekretariat vsaj 20 delovnih dni pred začetkom sestanka prejel zahtevek člana ali predstavnika Komisije Evropskih skupnosti in po potrebi pripombe v zvezi s tem zahtevkom.

                  (c)

                  Začasni dnevni red se mora vsaj 10 delovnih dni pred začetkom vsakega sestanka poslati članom Tehnične komisije, predstavniku Komisije Evropskih skupnosti in vsaki drugi osebi, katere udeležba se pričakuje. Dokumenti v zvezi s točkami dnevnega reda se pošljejo takoj, ko so na voljo.

                  (d)

                  Na začetku vsakega sestanka Tehnična komisija odobri njegov dnevni red. Da se nanj vključijo katere koli točke poleg tistih z začasnega dnevnega reda, je potreben soglasno sprejet sklep Tehnične komisije. Člani Tehnične komisije lahko, razen v nujnih primerih, do naslednjega sestanka zadržijo končno mnenje glede točk z začasnega dnevnega reda, za katere niso prejeli ustreznih dokumentov v svojem jeziku pet delovnih dni pred začetkom sestanka.

            4.
            Ad hoc delovne skupine

                  (a)

                     Ad hoc delovnim skupinam predseduje strokovnjak, ki ga imenuje predsednik Tehnične komisije po posvetovanju s predstavnikom Komisije Evropskih skupnosti, ali, če to ni mogoče, strokovnjak, ki predstavlja državo, katere predstavnik v Upravni komisiji zaseda mesto predsednika v navedeni komisiji.

                  (b)

                  Predsednik ad hoc delovne skupine je povabljen na sestanek Tehnične komisije, na katerem se razpravlja o poročilu navedene ad hoc delovne skupine.

            5.   Upravne zadeve

                  (a)

                  Predsednik Tehnične komisije lahko sekretariatu da kakršna koli navodila za prihodnje sestanke in izvajanje dejavnosti v okviru nalog Tehnične komisije.

                  (b)

                  Tehnična komisija se skliče s povabilom, ki ga sekretariat po posvetovanju s predsednikom Tehnične komisije pošlje članom in predstavniku Komisije Evropskih skupnosti 10 delovnih dni pred sestankom.


title: 2012/504/EU: Sklep Komisije z dne 17. septembra 2012 o Eurostatu

text:
               18.9.2012

               SL

               Uradni list Evropske unije

               L 251/49

         SKLEP KOMISIJE
   z dne 17. septembra 2012
   o Eurostatu
   (2012/504/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:

               (1)

               Uredba (ES) št. 223/2009 Evropskega parlamenta in Sveta z dne 11. marca 2009 o evropski statistiki (1) je temeljni pravni okvir za evropsko statistiko. Navedena uredba se nanaša na Komisijo (Eurostat) kot statistični organ Unije, ki je pristojen za razvoj, pripravo in izkazovanje evropske statistike.

               (2)

               Evropsko statistiko bi moral razvijati, pripravljati in izkazovati Eurostat v skladu s statističnimi načeli iz Pogodbe o delovanju Evropske unije in iz Uredbe (ES) št. 223/2009, dodatno pa bi morala biti opredeljena v Kodeksu ravnanja evropske statistike, ki ga je 28. septembra 2011 pregledal in posodobil Odbor za evropski statistični sistem.

               (3)

               Uredba (ES) št. 223/2009 določa tudi varstvo zaupnih podatkov, ki bi se morali uporabljati izključno za statistične namene.

               (4)

               Komisija se je zavezala, da bo okrepila upravljanje statističnih podatkov v Uniji in da bo spoštovala zgoraj navedena statistična načela (2). Ta zaveza je bila potrjena in dodatno razvita v Sporočilu z dne 15. aprila 2011 Evropskemu parlamentu in Svetu „K trdnemu vodenju kakovosti za evropsko statistiko“ (3). Ta sklep bi bilo treba obravnavati kot prenovljeno zavezo Komisije o zaupanju v evropsko statistiko, ki jo razvija, pripravlja in izkazuje Eurostat.

               (5)

               Nedavni razvoj dogodkov v okviru gospodarskega upravljanja Unije je vplival na statistično področje in bi ga bilo treba upoštevati. To zadeva zlasti statistično neodvisnost, kakor je določena v Uredbi (EU) št. 1175/2011 Evropskega parlamenta in Sveta z dne 16. novembra 2011 o spremembi Uredbe Sveta (ES) št. 1466/97 o okrepitvi nadzora nad proračunskim stanjem ter o nadzoru in usklajevanju gospodarskih politik (4).

               (6)

               V tem okviru bi bilo treba pooblastila Komisije kot organa za imenovanja v zvezi z zaposlovanjem, premeščanjem in odpuščanjem generalnega direktorja Eurostata v skladu s kadrovskimi predpisi izvajati ob upoštevanju potrebe po zagotovitvi neodvisnosti, objektivnosti in učinkovitosti pri opravljanju njenih/njegovih nalog ter po preglednem postopku, ki temelji samo na strokovnih merilih.

               (7)

               Poleg tega so bile z Uredbo Sveta (ES) št. 479/2009 z dne 25. maja 2009 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti (5), Eurostatu dodeljene posebne naloge.

               (8)

               Kakor je določeno v Sporočilu Komisije Evropskemu parlamentu in Svetu o metodi proizvodnje statistike EU: vizija za naslednje desetletje (6), bi moral Eurostat nadalje zagotoviti visokokakovostno statistično storitev tudi s krepitvijo odnosov z organi Unije, da bo pripravljen na statistične potrebe in se bo povečala raba obstoječe statistike. To zajema tudi vzpostavitev tesnejših odnosov z drugimi službami Komisije.

               (9)

               Statistične podatke bi bilo treba opredeliti s sklicevanjem na Uredbo (ES) št. 223/2009. V tem sklepu bi bilo tudi treba razlikovati med evropsko statistiko in drugimi statistikami.

               (10)

               Cilje politike in informacije za dosego teh ciljev določajo oblikovalci politik. Te dejavnosti bi zato morale spadati v mandat in pristojnosti zadevnih služb Komisije, Eurostat pa bi moral zagotoviti načrtovanje dejavnosti v zvezi z evropsko statistiko ob upoštevanju potreb uporabnikov, pomembnega razvoja politik in omejitev virov.

               (11)

               Dejavnosti Komisije v zvezi z drugimi statistikami bi morale biti del procesa načrtovanja in usklajevanja zaradi zagotovitve konsolidiranih informacij o teh dejavnostih. Ta proces bi moral voditi Eurostat, obseg pa bi moral biti omejen na vsebine, o katerih so se sporazumno sporazumele zadevne službe Komisije in Eurostat.

               (12)

               Evropska statistika je določena v evropskem statističnem programu in ustreznem letnem delovnem programu.

               (13)

               Za zagotovitev zaupanja javnosti v evropsko statistiko in spodbujanje visokokakovostne statistike, ki jo razvija, pripravlja in izkazuje Eurostat, bi bilo treba razviti in uporabiti postopek za označevanje evropske statistike.

               (14)

               Razvoj, pripravo in izkazovanje visokokakovostne evropske statistike bi moral ščititi generalni direktor Eurostata, ki je glavni statistik. Poleg tega morajo njene ali njegove naloge vključevati usklajevanje statističnih dejavnosti Komisije za zagotavljanje kakovosti in zmanjšanje obremenitve poročanja. Zato bi se bilo treba z glavnim statistikom posvetovati tudi glede razvoja in priprave drugih statistik.

               (15)

               Tesno sodelovanje med Eurostatom in drugimi službami Komisije glede statističnih dejavnosti ter ustrezno usklajevanje teh dejavnosti s strani glavnega statistika bi moralo zagotoviti skladnost in primerljivost evropske statistike ter boljši odziv na prihodnje izzive, zlasti na potrebo po čim manjši obremenitvi zaradi odziva in čim manjšem upravnem bremenu. Iz istih razlogov bi bilo treba omogočiti dostop do administrativnih virov podatkov znotraj Komisije, upoštevajoč stroškovno učinkovitost, v obsegu, ki je potreben za razvoj, pripravo in izkazovanje evropske statistike.

               (16)

               Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Unije in o prostem pretoku takih podatkov (7) se uporablja v obsegu, v katerem Eurostat obdeluje osebne podatke. Poleg tega bi morala biti evropska statistika, pripravljena na podlagi osebnih podatkov, kadar je to pomembno, ločena po spolu.

               (17)

               Zato bi bilo treba dodatno opredeliti in pojasniti vlogo Eurostata in njegove pristojnosti znotraj Komisije.

               (18)

               Sklep Komisije 97/281/ES z dne 21. aprila 1997 o vlogi Eurostata pri pripravi statističnih podatkov Skupnosti (8) bi bilo treba razveljaviti –

         SKLENILA:
   Člen 1
   Vsebina
   Ta sklep opredeljuje vlogo in pristojnosti Eurostata v notranji organizaciji Komisije, kar zadeva razvoj, pripravo in izkazovanje statistike.
   Člen 2
   Opredelitev pojmov
   V tem sklepu se uporabljajo naslednje opredelitve pojmov:

               1.

               „statistika“ pomeni statistiko, kakor je opredeljena v členu 3(1) Uredbe (ES) št. 223/2009. Gre za evropsko ali druge statistike;

               2.

               „evropska statistika“ pomeni statistiko, kakor je navedena v členu 1 Uredbe (ES) št. 223/2009 in kakor je določena v letnem delovnem programu evropske statistike;

               3.

               „druge statistike“ pomenijo statistike, ki niso evropska statistika, in so opredeljene z načrtovanjem in usklajevanjem iz člena 5(2).

         Člen 3
   Eurostat
   Eurostat je statistični organ Unije iz člena 6(1) Uredbe (ES) št. 223/2009. Je služba Komisije, ki jo vodi generalni direktor.
   Člen 4
   Statistična načela
   Eurostat razvija, pripravlja in izkazuje evropsko statistiko v skladu s statističnimi načeli strokovne neodvisnosti, nepristranskosti, objektivnosti, zanesljivosti, statistične zaupnosti in stroškovne učinkovitosti, kakor je opredeljeno v členu 2(1) Uredbe (ES) št. 223/2009 in dodatno razloženo v Kodeksu ravnanja evropske statistike.
   Člen 5
   Načrtovanje in oblikovanje programov
   1.   Dejavnosti v zvezi z evropsko statistiko se določijo v evropskem statističnem programu iz člena 13 Uredbe (ES) št. 223/2009 in letnem delovnem programu iz člena 17 navedene uredbe.
   2.   Dejavnosti, povezane z drugimi statistikami, so opredeljene z načrtovanjem in usklajevanjem, ki ga vodi Eurostat. Obseg tega usklajevanja je omejen na vsebine, o katerih so se sporazumno sporazumele zadevne službe Komisije in Eurostat.
   3.   Sprejmejo se lahko posebni sporazumi med Eurostatom in drugimi službami Komisije za namene teh dejavnosti, vključno z dejavnostmi, povezanimi z administrativnimi evidencami.
   Člen 6
   Naloge Eurostata
   1.   Eurostat je pristojen za razvoj, pripravo in izkazovanje evropske statistike.
   S tem namenom Eurostat zlasti:

               (a)

               zbira in agregira statistične informacije, ki so potrebne za urejanje evropske statistike;

               (b)

               razvija in spodbuja statistične standarde, metode in postopke;

               (c)

               usmerja evropski statistični sistem, krepi sodelovanje med njegovimi partnerji in zagotavlja njegovo vodilno vlogo v uradni statistiki v svetovnem merilu;

               (d)

               sodeluje z mednarodnimi organizacijami in tretjimi državami, da se omogoči primerljivost evropske statistike s statističnimi podatki, pripravljenimi v drugih statističnih sistemih, in kadar je primerno, podpira tretje države pri izboljšanju njihovih statističnih sistemov.

         2.   Eurostat zagotavlja, da je evropska statistika dostopna vsem uporabnikom v skladu s statističnimi načeli, zlasti z načeli strokovne neodvisnosti, nepristranskosti in statistične zaupnosti.
   V zvezi s tem Eurostat zagotavlja tehnična pojasnila in potrebno podporo za uporabo evropske statistike ter lahko uporablja ustrezne komunikacijske poti za objavo statističnih novic.
   3.   Eurostat zagotavlja sodelovanje in redni konstruktivni dialog z drugimi službami Komisije in, če je potrebno, s ponudniki podatkov zaradi upoštevanja potreb uporabnikov, relevantnega razvoja politik in drugih pobud. Zato so navedene službe Komisije, ki so potencialni uporabniki posameznih evropskih statistik, že zgodaj obveščene in vključene v razvoj novih ali spremenjenih statistik, med drugim zaradi razumevanja morebitnih političnih posledic novih ali spremenjenih statističnih metod, standardov ali opredelitev pojmov.
   4.   Eurostat usklajuje razvoj in pripravo drugih statistik. S tem namenom Eurostat:

               (a)

               optimizira uporabo obstoječih informacij, ki jih je mogoče uporabiti v statistične namene, da se zagotovi kakovost in minimalizira obremenitev za dajalce podatkov; Eurostat povabi vse zadevne službe Komisije k prispevkom v ta namen;

               (b)

               prejema informacije vseh služb Komisije o področju uporabe in kakovostnih karakteristikah statistik, ki jih pripravljajo, pomembnih spremembah metodologije za pripravo statistike in načrtovanih novih zbiranjih podatkov;

               (c)

               skrbi za navodila, ustrezno usposabljanje in strokovne storitve drugim službam Komisije, potrebne za razvoj in pripravo drugih statistik ob upoštevanju razpoložljivih virov.

         Člen 7
   Generalni direktor Eurostata
   1.   Generalni direktor Eurostata je glede evropske statistike izključno odgovoren za sprejemanje odločitev glede procesov, statističnih metod, standardov in postopkov ali za vsebino in časovno razporeditev objav statističnih podatkov v skladu z evropskim statističnim programom in letnim delovnim programom. Generalni direktor Eurostata pri izvajanju teh statističnih nalog deluje neodvisno; ne zahteva in ne sprejema navodil od institucij ali organov Unije, katere koli vlade države članice ali katere koli druge institucije, organa, urada ali agencije.
   2.   Generalni direktor Eurostata je odredbodajalec za izvrševanje odobrenih proračunskih sredstev, dodeljenih Eurostatu.
   Člen 8
   Glavni statistik
   1.   Generalni direktor Eurostata šteje za glavnega statistika.
   2.   Glavni statistik:

               (a)

               je pristojen za razvoj, pripravo in izkazovanje evropske statistike znotraj Komisije;

               (b)

               je pristojen za usklajevanje razvoja in pripravo drugih statistik iz člena 5(2) in člena 6(4);

               (c)

               zastopa Komisijo na mednarodnih statističnih forumih, zlasti zaradi usklajevanja statističnih dejavnosti institucij in organov Unije, kot je navedeno v členu 6(3) Uredbe (ES) št. 223/2009;

               (d)

               predseduje Odboru za evropski statistični sistem iz člena 7 Uredbe (ES) št. 223/2009;

               (e)

               pripravlja programe iz člena 5(1) tega sklepa in se intenzivno posvetuje z drugimi službami Komisije, pri čemer čim bolj upošteva potrebe uporabnikov in druge relevantne razvojne dogodke;

               (f)

               povezuje evropski statistični sistem (ESS) in Evropski svetovalni organ za upravljanje statističnih podatkov v vseh zadevah v zvezi z izvajanjem Kodeksa ravnanja evropske statistike v okviru ESS kot celote.

         3.   Katera koli služba, ki namerava izvajati dejavnosti, ki vključujejo pripravo statistike, se posvetuje z glavnim statistikom v zgodnji fazi priprave zadevnih dejavnosti. Glavni statistik lahko v zvezi s tem predloži priporočila. Pobude, ki niso povezane z razvojem, pripravo in izkazovanjem evropske statistike, zlasti kadar gre za posebne sporazume med službami, so v celoti v pristojnosti zadevne službe.
   Člen 9
   Dostop do administrativnih evidenc
   1.   Za zmanjšanje obremenitve dajalcev podatkov ima Eurostat pravico do dostopa do administrativnih podatkov v službah Komisije ob upoštevanju pravil o zaupnosti v skladu z zakonodajo Unije in administrativne podatke združiti s statistiko, če so pomembni za razvoj, pripravo in izkazovanje evropske statistike.
   2.   Z Eurostatom se opravi posvetovanje, lahko pa se vključi v začetno načrtovanje, razvoj in odpravo upravnih registrov in podatkovnih zbirk, ki jih vzpostavijo in vzdržujejo druge službe Komisije, da se omogoči nadaljnja uporaba podatkov v teh registrih in podatkovnih zbirkah za namene evropske statistike. V ta namen ima Eurostat pravico predlagati dejavnosti standardizacije glede administrativnih evidenc, ki so pomembne za pripravo evropske statistike.
   3.   Za večjo učinkovitost določb tega člena vsaka služba Komisije zagotovi, da se Eurostatu na zahtevo odobri dostop do administrativnih podatkov v obsegu, ki je potreben za razvoj, pripravo in izkazovanje evropske statistike v skladu s pravili o zaupnosti iz zakonodaje Unije.
   Člen 10
   Kodeks ravnanja evropske statistike
   1.   V skladu s členom 11 Uredbe (ES) št. 223/2009 Eurostat razvija, pripravlja in izkazuje evropsko statistiko v skladu s Kodeksom ravnanja evropske statistike, ki ga je pregledal in posodobil Odbor za evropski statistični sistem.
   2.   Eurostat vključi Evropski svetovalni organ za upravljanje statističnih podatkov v vse ukrepe v zvezi s Kodeksom ravnanja evropske statistike v skladu z mandatom tega organa.
   3.   Eurostat spremlja učinkovito izvajanje Kodeksa ravnanja evropske statistike s strani nacionalnih statističnih organov.
   Člen 11
   Zagotavljanje kakovosti in označevanje
   1.   Eurostat zagotavlja vodenje kakovosti evropske statistike. V ta namen in na podlagi ustaljenih meril kakovosti, ob upoštevanju potreb uporabnikov z različnimi profili kakovosti, Eurostat:

               (a)

               spremlja in ocenjuje kakovost podatkov, ki jih zbira ali prejema, ter poroča o kakovosti evropske statistike, ki jo izkazuje;

               (b)

               spodbuja in uporablja postopek označevanja za evropsko statistiko;

               (c)

               preverja podatke, za katere je Eurostat pristojen v zvezi z okrepljenim gospodarskim upravljanjem Unije, in izvaja vsa pooblastila, ki so bila Eurostatu izrecno odobrena v ustreznih postopkih.

         2.   Eurostat vzpostavi okvir za zagotavljanje kakovosti, ki odraža veljavne ali prihodnje ukrepe za zagotovitev pravilnega izvajanja Kodeksa ravnanja evropske statistike.
   Člen 12
   Uporaba zaupnih podatkov
   1.   Generalni direktor Eurostata sprejme vse potrebne ukrepe za zagotovitev spoštovanja statistične zaupnosti.
   2.   Podatki, ki v skladu s členom 3(7) Uredbe (ES) št. 223/2009 veljajo za zaupne, so v skladu z določbami poglavja V navedene uredbe dostopni samo uradnikom in drugemu osebju Eurostata ter drugim fizičnim osebam, ki pogodbeno delajo za Eurostat, kadar koli so takšni podatki potrebni za pripravo evropske statistike in na njihovem specifičnem področju dela.
   3.   Generalni direktor Eurostata poleg tega sprejme vse potrebne ukrepe za varstvo podatkov, katerih razkritje bi škodovalo interesom Unije ali interesom države članice, na katero se nanašajo.
   Člen 13
   Razveljavitev
   Sklep 97/281/ES se razveljavi.
   Sklicevanja na razveljavljeni sklep se razumejo kot sklicevanja na ta sklep.

      V Bruslju, 17. septembra 2012

            Za Komisijo

            Predsednik

         José Manuel BARROSO

      (1)  UL L 87, 31.3.2009, str. 164.

      (2)  Sporočilo Komisije Evropskemu Parlamentu in Svetu o neodvisnosti, celovitosti in odgovornosti statističnih organov držav članic in Skupnosti, COM(2005) 217 final.

      (3)  COM(2011) 211 final.

      (4)  UL L 306, 23.11.2011, str. 12.

      (5)  UL L 145, 10.6.2009, str. 1.

      (6)  COM(2009) 404 final.

      (7)  UL L 8, 12.1.2001, str. 1.

      (8)  UL L 112, 29.4.1997, str. 56.


title: Sklep št. S6 z dne 22. decembra 2009 o prijavi v državi članici stalnega prebivališča v skladu s členom 24 Uredbe (ES) št. 987/2009 in pripravi seznamov iz člena 64(4) Uredbe (ES) št. 987/2009 (Besedilo velja za EGP in za sporazum ES/Švica)

text:
               27.4.2010

               SL

               Uradni list Evropske unije

               C 107/6

         SKLEP št. S6
   z dne 22. decembra 2009
   o prijavi v državi članici stalnega prebivališča v skladu s členom 24 Uredbe (ES) št. 987/2009 in pripravi seznamov iz člena 64(4) Uredbe (ES) št. 987/2009
   (Besedilo velja za EGP in za sporazum ES/Švica)
   2010/C 107/04
   UPRAVNA KOMISIJA ZA KOORDINACIJO SISTEMOV SOCIALNE VARNOSTI JE –
   ob upoštevanju člena 72(a) Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1), v skladu s katerim je Upravna komisija pristojna za obravnavo vseh administrativnih vprašanj in vprašanj glede razlag, ki izhajajo iz določb Uredbe (ES) št. 883/2004 in Uredbe (ES) št. 987/2009 (2),
   ob upoštevanju člena 35(2) navedene Uredbe (ES) št. 883/2004,
   ob upoštevanju člena 24 ter člena 64(4) in (6) Uredbe (ES) št. 987/2009 in člena 74 Uredbe (ES) št. 883/2004,
   v skladu s pogoji iz člena 71(2) Uredbe (ES) št. 883/2004 –
   SKLENILA:
   Pravila za prijavo v skladu s členom 24 Uredbe (ES) št. 987/2009 (v nadaljnjem besedilu: izvedbena uredba) in za vodenje seznama iz člena 64(4) izvedbene uredbe so naslednja:
   I.   Prijava iz člena 24 izvedbene uredbe

               1.

               Za namene uporabe člena 24 izvedbene uredbe se določijo naslednji postopki.
               Pristojni nosilec posreduje na zahtevo zadevne osebe ustrezni dokument v skladu s členi 17, 22, 24, 25 ali 26 Uredbe (ES) št. 883/2004 (v nadaljnjem besedilu: osnovna uredba) in členom 24(1) izvedbene uredbe (v nadaljnjem besedilu: dokument o upravičenosti) zadevni osebi, ki mora ta dokument predložiti nosilcu v kraju svojega stalnega prebivališča, kadar se prijavlja za dodelitev storitev.
               Na zahtevo nosilca v kraju stalnega prebivališča pristojni nosilec dokument o upravičenosti posreduje zadevnemu nosilcu.
               Pristojni nosilec obvesti nosilca v kraju stalnega prebivališča o vsaki spremembi ali preklicu dokumenta o upravičenosti. Nosilec prejemnik mora potrditi ali zavrniti zadevno spremembo ali preklic nosilcu pošiljatelju.
               Nosilec v kraju stalnega prebivališča pristojnega nosilca obvesti o prijavi zadevne osebe in o vsaki spremembi ali preklicu te prijave. Informacija o tem se posreduje, takoj ko se z bistveno informacijo v ta namen seznani nosilec v kraju stalnega prebivališča. Nosilec prejemnik mora potrditi ali zavrniti zadevno spremembo ali preklic nosilcu pošiljatelju.

               2.

               Datum, s katerim se stroški opravljenih storitev povrnejo v skladu s členoma 35 in 41 osnovne uredbe in členoma 62 in 63 izvedbene uredbe, je:

                           (a)

                           datum pridobitve pravic do storitev po zakonodaji pristojne države članice, kot je navedeno v dokumentu o upravičenosti;

                           (b)

                           datum spremembe stalnega prebivališča ali prijave, kadar je ta poznejši od datuma iz prejšnje točke (a) in je naveden v dokumentu, ki ga izda nosilec v kraju stalnega prebivališča v skladu s členom 24(2) izvedbene uredbe.

                     Če so družinski člani zavarovane osebe, upokojenca ali enega od njegovih družinskih članov še vedno upravičeni do prejemanja dajatev v zvezi z opravljanjem poklicne dejavnosti ali prejemanjem nadomestila plače po zakonodaji države stalnega prebivališča ali druge države članice, prijava v skladu z uredbama začne prednostno veljati na dan, ki sledi datumu izteka takega upravičenja.

               3.

               Datum, s katerim se prekine plačevanje stroškov storitev v skladu s členoma 35 in 41 osnovne uredbe in členoma 62 in 63 izvedbene uredbe, je datum preklica prijave, o čemer nosilec v kraju stalnega prebivališča obvesti pristojnega nosilca, ali datum preklica dokumenta o upravičenosti, o čemer pristojni nosilec obvesti nosilca v kraju stalnega prebivališča.
               Ta datum je naveden v dokumentu o preklicu in dokument o upravičenosti takrat preneha veljati, kar je lahko:

                           (i)

                           datum smrti ali datum, ko zadevna oseba prenese svoje stalno prebivališče v drugo državo članico;

                           (ii)

                           datum pridobitve pravic do storitev po zakonodaji države stalnega prebivališča ali druge države članice v skladu z uredbama v zvezi z opravljanjem poklicne dejavnosti ali dodelitvijo pokojnine;

                           (iii)

                           datum, ko družinski člani ne izpolnjujejo več pogojev za upravičenost do storitev kot družinski člani po zakonodaji države članice stalnega prebivališča.

                     Vsi nacionalni nosilci morajo delovati tako, da se čim bolj skrajša obdobje med zadnjim dnem upravičenosti ali prijave in dnem, ko se posreduje sporočilo o dokumentu o preklicu. Določitev stalnega prebivališča zavarovane osebe mora temeljiti na ustrezni presoji v skladu s členom 11 izvedbene uredbe.

         II.   Seznam iz člena 64(4) izvedbene uredbe

      Družinski člani zavarovanih oseb, upokojencev in/ali njihovih družinskih članov

               1.

               Nosilec v kraju stalnega prebivališča države članice, ki je naveden v Prilogi 3 izvedbene uredbe, naredi izračun pavšalnega zneska storitev, ki se zagotovijo družinskim članom zavarovane osebe v skladu s členom 17 osnovne uredbe ter upokojencem in/ali njihovim družinskim članom v skladu s členi 24, 25 ali 26 osnovne uredbe na podlagi seznama, ki se ga posodablja v ta namen, in sicer na podlagi lastnih informacij ali informacij, ki jih zagotovi pristojni nosilec v zvezi s pridobitvijo upravičenosti, prekinitvijo ali preklicem te upravičenosti.
               Seznami iz člena 64(4) izvedbene uredbe navajajo število mesečnih pavšalnih zneskov na leto za vsakega posameznega družinskega člana zavarovane osebe, upokojenca in/ali njegovega družinskega člana.

               2.

               Za izračun števila mesečnih pavšalnih plačil se obdobje, v katerem lahko zadevne osebe uveljavljajo pravico do storitev, šteje v mesecih.
               Število mesecev se izračuna tako, da se koledarski mesec, v katerem je bil narejen izračun pavšalnih zneskov, šteje kot en mesec.
               Koledarski mesec, v katerem preneha upravičenost, se ne šteje, razen če se to zgodi zadnji dan v mesecu.
               Če je celotno obdobje krajše od enega meseca, se šteje kot en mesec.
               Če oseba napreduje v višjo starostno skupino v obdobju uveljavljanja pravic, se mesec, v katerem pride do prehoda, v celoti všteje v višjo starostno skupino.

         III.   Končne določbe

   Ta sklep se objavi v Uradnem listu Evropske unije. Uporablja se od dneva začetka veljavnosti izvedbene uredbe.

            Predsednica Upravne komisije

         Lena MALMBERG

      (1)  UL L 166, 30.4.2004, str. 1.

      (2)  UL L 284, 30.10.2009, str. 1.


title: Sklep Komisije (EU) 2017/133 z dne 25. januarja 2017 o omejeni ohranitvi sklica v Uradnem listu Evropske unije na harmonizirani standard EN 14342:2013 „Lesene talne obloge in parket: Lastnosti, vrednotenje skladnosti in označevanje“ v skladu z Uredbo (EU) št. 305/2011 Evropskega parlamenta in Sveta (Besedilo velja za EGP. )

text:
               26.1.2017

               SL

               Uradni list Evropske unije

               L 21/113

         SKLEP KOMISIJE (EU) 2017/133
   z dne 25. januarja 2017
   o omejeni ohranitvi sklica v Uradnem listu Evropske unije na harmonizirani standard EN 14342:2013 „Lesene talne obloge in parket: Lastnosti, vrednotenje skladnosti in označevanje“ v skladu z Uredbo (EU) št. 305/2011 Evropskega parlamenta in Sveta
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 305/2011 Evropskega parlamenta in Sveta z dne 9. marca 2011 o določitvi usklajenih pogojev za trženje gradbenih proizvodov in razveljavitvi Direktive Sveta 89/106/EGS (1) ter zlasti člena 18(2) Uredbe,
   ob upoštevanju naslednjega:

               (1)

               Harmonizirani standardi, predvideni v členu 17, naj bi v skladu z Uredbo (EU) št. 305/2011 izpolnjevali zahteve harmoniziranega sistema, določenega v tej uredbi ali s to uredbo.

               (2)

               Evropski odbor za standardizacijo (CEN) je julija 2013 sprejel harmonizirani standard EN 14342:2013 „Lesene talne obloge in parket: Lastnosti, vrednotenje skladnosti in označevanje“. Sklic na standard je bil nato objavljen v Uradnem listu Evropske unije
                   (2).

               (3)

               Nemčija je 21. avgusta 2015 vložila uradni ugovor v zvezi s harmoniziranim standardom EN 14342:2013. Uradni ugovor se je nanašal na klavzulo 4.4. navedenega standarda v zvezi z ocenjevalnimi metodami in merili za nekatere nevarne snovi, z njim pa se je zahteval umik sklica na standard iz Uradnega lista Evropske unije ali kot druga možnost omejitev z izvzetjem klavzule 4.4. navedenega standarda s področja uporabe navedenega sklica.

               (4)

               Po navedbah Nemčije navedeni standard ne vsebuje harmoniziranih metod za ocenjevanje lastnosti zadevnih gradbenih proizvodov v zvezi z bistvenim značilnim izpustom drugih nevarnih snovi. V klavzuli 4.4. standarda je dejansko navedeno, da bi bilo treba pri izvajanju preverjanja in pripravi izjave o izpustu ali vsebovanju dodatnih nevarnih snovi, ki niso obravnavane v drugih klavzulah standarda, upoštevati nacionalne določbe na kraju uporabe.

               (5)

               Nemčija je menila, da ta pomanjkljivost pomeni kršitev člena 17(3) Uredbe (EU) št. 305/2011, saj zadevni standard ne izpolnjuje v celoti zahtev iz ustreznega mandata, kot je predvideno v členu 18.

               (6)

               Nemčija je poudarila tudi pomembnost obravnave ustreznega ravnanja z izpusti drugih takšnih nevarnih snovi, predvsem hlapnih organskih spojin (HOS), v harmoniziranih standardih, zlasti za zadevne proizvode na osnovi lesa.

               (7)

               Iz teh razlogov je Nemčija zahtevala umik sklica na navedeni standard ali kot drugo možnost omejitev z izvzetjem klavzule 4.4. s področja uporabe sklica, da bi se državam članicam omogočilo sprejemanje nacionalnih določb za ocenjevanje lastnosti v zvezi z zadevnimi bistvenimi značilnostmi, kar zadeva izpust drugih nevarnih snovi.

               (8)

               Pri oceni dopustnosti vloženih zahtevkov je treba navesti, da se v primeru, da bi se druga možnost, ki jo zahteva Nemčija, razumela kot ločeni zahtevek za omogočitev sprejemanja nacionalnih določb držav članic o določitvi dodatnih zahtev, takšen zahtevek ne bi osredotočal na vsebino standarda EN 14342:2013, zato bi ga bilo treba šteti za nedopustnega. Ker pa je besedilo zahtevka jasno usmerjeno v omejitev področja uporabe sklica na navedeni standard, bi bilo povezane izjave Nemčije glede posledic takšne omejitve treba obravnavati le kot del argumentov iz uradnega ugovora in torej ne ločeno.

               (9)

               V skladu s členom 17(3) Uredbe (EU) št. 305/2011 morajo harmonizirani standardi določati metode in merila za ocenjevanje lastnosti proizvodov iz teh standardov v zvezi z njihovimi bistvenimi značilnostmi. Kot je zatrdila Nemčija, klavzula 4.4. standarda EN 14342:2013 predstavlja le sklic na veljavne nacionalne določbe. V tem pogledu standard EN 14342:2013 ne izpolnjuje zahtev iz člena 17(3) Uredbe (EU) št. 305/2011.

               (10)

               Poleg tega sodna praksa Sodišča (3) navaja, da države članice glede trženja ali uporabe gradbenih proizvodov, zajetih v harmoniziranih standardih, nimajo pravice do sprejemanja nacionalnih določb za ocenjevanje lastnosti v zvezi s kakršnimi koli bistvenimi značilnostmi, ki ne spadajo na področje uporabe teh standardov. Vsebina standarda EN 14342:2013 je torej v nasprotju tudi s temi načeli.

               (11)

               Zato in zaradi tega, ker se uredbe uporabljajo neposredno, se klavzula 4.4. standarda EN 14342:2013 ne bi smela uporabljati, ne glede na izid tega postopka uradnega ugovora.

               (12)

               Vendar ker sodna praksa Sodišča (4) potrjuje izčrpnost harmoniziranega sistema, določenega v Uredbi (EU) št. 305/2011 ali z Uredbo, neveljavnost klavzule 4.4. standarda EN 14342:2013 ne pomeni, da bi države članice lahko sprejemale nacionalne določbe za ocenjevanje lastnosti v zvezi z bistvenim značilnim izpustom drugih nevarnih snovi.

               (13)

               Na podlagi vsebine standarda EN 14342:2013 in informacij, ki so jih predložili Nemčija, druge države članice, CEN in industrija, ter po posvetovanju z odboroma, ustanovljenima s členom 64 Uredbe (EU) št. 305/2011 oziroma členom 22 Uredbe (EU) št. 1025/2012 (5), je treba opozoriti, da ni bilo vsebinskega nasprotovanja nadaljnji objavi sklica na navedeni standard v Uradnem listu Evropske unije. Izvzetje klavzule 4.4. s področja uporabe sklica, objavljenega v Uradnem listu Evropske unije, vzbuja zaskrbljenost na podlagi razlage sodne prakse Sodišča, da lahko države članice, če menijo, da varnost proizvoda ni zagotovljena v zadostni meri, določijo zahteve, ki omejujejo prosti promet za navedene proizvode. Vendar je samo Sodišče že navedlo, da bi se s tako razlago postavila pod vprašaj učinkovitost [(effet utile)] harmonizacije na tem področju (6).

               (14)

               Domnevna nepopolnost navedenega standarda se torej ne bi smela šteti za zadosten razlog za ugoditev prvemu zahtevku Nemčije, tj. popoln umik sklica na standard EN 14342:2013 iz Uradnega lista Evropske unije. Navedeni zahtevek bi bilo zato treba zavrniti.

               (15)

               Kar zadeva drugo možnost, tj. omejitev sklica z izvzetjem klavzule 4.4. s področja uporabe sklica, je treba najprej spomniti, da se navedena klavzula, kot je bilo že utemeljeno, ne sme uporabljati, ne glede na izid tega postopka uradnega ugovora. Vendar je treba zaradi jasnosti navedeno neveljavno klavzulo izrecno izvzeti iz sklica.

               (16)

               Sklic na standard EN 14342:2013 bi bilo zato treba ohraniti, vendar je treba uvesti omejitev z izvzetjem klavzule 4.4. navedenega standarda s področja uporabe sklica –

         SPREJELA NASLEDNJI SKLEP:
   Člen 1
   Sklic na harmonizirani standard EN 14342:2013 „Lesene talne obloge in parket: Lastnosti, vrednotenje skladnosti in označevanje“ se ohrani z omejitvijo.
   Komisija na seznam sklicev na harmonizirane standarde, objavljen v Uradnem listu Evropske unije, doda naslednjo omejitev: „Klavzula 4.4. standarda EN 14342:2013 se izvzame s področja uporabe objavljenega sklica“.
   Člen 2
   Ta sklep začne veljati dvajseti dan po objavi v Uradnem listu Evropske unije.

      V Bruslju, 25. januarja 2017

            Za Komisijo

            Predsednik

         Jean-Claude JUNCKER

      (1)  UL L 88, 4.4.2011, str. 5.

      (2)  Sporočilo Komisije v okviru izvajanja Uredbe (EU) št. 305/2011 Evropskega parlamenta in Sveta z dne 9. marca 2011 o določitvi usklajenih pogojev za trženje gradbenih proizvodov in razveljavitvi Direktive 89/106/EGS (UL C 259, 8.8.2014, str. 1). Najnovejša objava: Sporočilo Komisije v okviru izvajanja Uredbe (EU) št. 305/2011 Evropskega parlamenta in Sveta o določitvi usklajenih pogojev za trženje gradbenih proizvodov in razveljavitvi Direktive Sveta 89/106/EGS (UL C 398, 28.10.2016, str. 7).

      (3)  Glej zlasti sodbo Sodišča v zadevi C-100/13 (Komisija proti Nemčiji), točka 55 in naslednje.

      (4)  Glej sodbo Sodišča v zadevi C-100/13 (Komisija proti Nemčiji), točka 62.

      (5)  Uredba (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (UL L 316, 14.11.2012, str. 12).

      (6)  Glej sodbo Sodišča v zadevi C-100/13 (Komisija proti Nemčiji), točka 60.


title: Ustanovitev posebnega odbora za politične izzive in proračunska sredstva za trajnostno Evropsko unijo po letu 2013 Sklep Evropskega parlamenta z dne 16. junija 2010 o ustanovitvi posebnega odbora za politične izzive in proračunska sredstva za trajnostno Evropsko unijo po letu 2013, njegovih pooblastilih, številčni sestavi in mandatu

text:
               12.8.2011

               SL

               Uradni list Evropske unije

               CE 236/160

         Sreda, 16. junij 2010Ustanovitev posebnega odbora za politične izzive in proračunska sredstva za trajnostno Evropsko unijo po letu 2013
   P7_TA(2010)0225
   Sklep Evropskega parlamenta z dne 16. junija 2010 o ustanovitvi posebnega odbora za politične izzive in proračunska sredstva za trajnostno Evropsko unijo po letu 2013, njegovih pooblastilih, številčni sestavi in mandatu
   2011/C 236 E/31

      Evropski parlament,
   ob upoštevanju sklepov konference predsednikov z dne 22. aprila ter12. in 20. maja 2010, ki vsebujejo predlog o ustanovitvi posebnega odbora za politične izzive in proračunska sredstva, ki bodo Uniji na voljo po letu 2013,
   ob upoštevanju člena 312(5) Pogodbe o delovanju Evropske unije, ki določa, da Parlament, Svet in Komisija v postopku sprejemanja finančnega okvira ukrenejo vse potrebno za njegovo lažje sprejetje,
   ob upoštevanju dejstva, da je treba pridobiti in uskladiti mnenja različnih ustreznih odborov ter določiti mandat Odbora za proračun za pogajanja s Svetom, da se sprejme prihodnji večletni finančni okvir ter morebiti določijo podporni ukrepi, ki jih je treba opredeliti v medinstitucionalnem sporazumu,
   ob upoštevanju dela, ki ga je opravil posebni odbor Parlamenta za finančno, gospodarsko in socialno krizo, ter potrebe po njegovem nadaljevanju, zlasti glede podpore trajnostni in kakovostni rasti ter dolgoročnih naložbah, da bi odpravili dolgoročne posledice krize,
   ob upoštevanju člena 184 Poslovnika,

               1.

               sklene ustanoviti poseben odbor z naslednjimi nalogami:

                           a)

                           opredelitev političnih prednostnih nalog Parlamenta za večletni finančni okvir po letu 2013 tako glede zakonodaje kot proračuna;

                           b)

                           ocena finančnih sredstev, ki jih Unija potrebuje za dosego svojih ciljev in izvedbo politik v obdobju, ki se začne s 1. januarjem 2014;

                           c)

                           opredelitev trajanja naslednjega večletnega finančnega okvira;

                           d)

                           oblikovanje predloga za strukturo prihodnjega večletnega finančnega okvira v skladu s prednostnimi nalogami in cilji, pri čemer je treba navesti glavna področja dejavnosti Unije;

                           e)

                           priprava smernic za okvirno razporeditev sredstev med različne razdelke večletnega finančnega okvira in znotraj njih v skladu s prednostnimi nalogami in predlagano strukturo;

                           f)

                           opredelitev povezave med reformo sistema financiranja proračuna EU in pregledom odhodkov, da bi Odbor za proračun imel dobro podlago za pogajanja o novem večletnem finančnem okviru;

               2.

               sklene ustanoviti posebni odbor za obdobje 12 mesecev od 1. julija 2010, da bi ta Parlamentu predložil poročilo, preden Komisija predstavi svoj predlog z zneski za naslednji večletni finančni okvir, ki je predviden za julij 2011;

               3.

               opozarja, da bodo posebne proračunske in zakonodajne predloge obravnavali ustrezni odbori v skladu s prilogo VII k poslovniku;

               4.

               sklene, da bo imel posebni odbor 50 članov.


title: 2004/862/ES: Sklep Sveta z dne 7. decembra 2004 o makrofinančni pomoči Srbiji in Črni gori in o spremembi Sklepa 2002/882/ES o zagotavljanju nadaljnje makrofinančne pomoči Zvezni republiki Jugoslaviji

text:
               17.12.2004

               SL

               Uradni list Evropske unije

               L 370/81

      SKLEP SVETA

   z dne 7. decembra 2004
   o makrofinančni pomoči Srbiji in Črni gori in o spremembi Sklepa 2002/882/ES o zagotavljanju nadaljnje makrofinančne pomoči Zvezni republiki Jugoslaviji
   (2004/862/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 308 Pogodbe,
   ob upoštevanju predloga Komisije (1),
   ob upoštevanju mnenja Evropskega parlamenta (2),
   ob upoštevanju naslednjega:

               (1)

               Sklep Sveta 2002/882/ES z dne 5. novembra 2002 o zagotovitvi nadaljnje makrofinančne pomoči Zvezni republiki Jugoslaviji (3) ima namen zagotoviti uravnoteženo plačilno bilanco in okrepiti državne rezerve.

               (2)

               V letih 2002 in 2003 sta bila izplačana dva obroka te pomoči v skupnem znesku 105 milijonov EUR. Zaradi zamud pri izvajanju dogovorjenih strukturnih ukrepov tretji obrok pomoči še vedno ni izplačan (25 milijonov EUR). Treba se bo še pogajati in dogovoriti o pogojih za dodatni znesek 70 milijonov EUR, o katerem se je dogovorilo leta 2003.

               (3)

               Organi Srbije in Črne gore so zavezani h gospodarskim reformam in stabilizaciji v okviru sedanjega programa MDS, kar se kaže v spodbudnih znakih revitalizacije strukturnih reform.

               (4)

               Država poleg sredstev, ki jih lahko zagotovijo mednarodne finančne institucije, še vedno potrebuje zunanjo finančno pomoč.

               (5)

               Sklep 2002/882/ES bi bilo treba spremeniti, da se omogoči dodelitev in plačila nepovratnih sredstev ter izplačila posojila po 9. novembru 2004.

               (6)

               Pogodba za sprejem tega sklepa ne predvideva drugih pooblastil od tistih, določenih v členu 308 Pogodbe.

               (7)

               Po posvetovanju z Ekonomsko-finančnim odborom –

         JE SKLENIL:
   Edini člen
   Drugi pododstavek člena 6 Sklepa 2002/882/ES se nadomesti z naslednjim:

      „Uporablja se od 8. novembra 2004 do 30. junija 2006“.

      V Bruslju, 7. decembra 2004

            Za Svet

            Predsednik

         G. ZALM

      (1)  UL C 290, 27.11.2004, str. 6.

      (2)  Mnenje, podano z dne 28. oktobra 2004 (še ni objavljeno v Uradnem listu).

      (3)  UL L 308, 9.11.2002, str. 25. Sklep, spremenjen s Sklepom 2003/825/ES (UL L 311, 27.11.2003, str. 28).